**Válogatott versek,**

**igemagyarázatok**

**2021 március 21. vasárnapra**

**A Baptista Áhítatban kijelölt igékhez**

**2021. március 21.**

**Vasárnapi imaáhítat:**

***Kérjük Isten segítséget, hogy materiális környezetünk sodrása közepette is meg tudjunk maradni a hitben! – 2Kor 4:18***

***„Mivelhogy nem a láthatókra nézünk, hanem a láthatatlanokra; mert a láthatók ideig valók, a láthatatlanok pedig örökkévalók.”***

Mert reménységben tartattunk meg; a reménység pedig, ha láttatik, nem reménység; mert a mit lát valaki, miért reményli is azt? Ha pedig, a mit nem látunk, azt reméljük, békességes tűréssel várjuk… Rm 8,24-25

Akit noha nem láttok, szerettek, akiben, noha most nem látjátok, de hisztek, és kibeszélhetetlen és dicsőült örömmel örvendeztek…. 1Pét 1,8

Azoknak, a kik gazdagok e világon, mondd meg, hogy ne fuvalkodjanak fel, se ne reménykedjenek a bizonytalan gazdagságban, hanem az élő Istenben, a ki bőségesen megad nékünk mindent a mi tápláltatásunkra; Hogy jót tegyenek, legyenek gazdagok a jó cselekedetekben, legyenek szíves adakozók, közlők, Kincset gyűjtvén magoknak jó alapul a jövőre, hogy elnyerjék az örök életet… 1Tim 6,17-19

A kik pedig meg akarnak gazdagodni, kísértetbe meg tőrbe és sok esztelen és káros kívánságba esnek, melyek az embereket veszedelembe és romlásba merítik.

Mert minden rossznak gyökere a pénz szerelme: mely után sóvárogván némelyek eltévelyedtek a hittől, és magokat általszegezték sok fájdalommal. 1Tim 6,9-10

Ne fáraszd magadat ebben, hogy meggazdagulj; *ez ilyen testi* eszességedtől szünjél meg. Péld 23,4

A hivő ember bővelkedik áldásokkal; de a ki hirtelen akar gazdagulni, büntetlen nem marad. Péld 28,30

A mely örökséget először siettetnek, annak vége meg nem áldatik. Péld 20,21

Ne gyűjtsetek magatoknak kincseket a földön, hol a rozsda és a moly megemészti, és a hol a tolvajok kiássák és ellopják; Hanem gyűjtsetek magatoknak kincseket mennyben, a hol sem a rozsda, sem a moly meg nem emészti, és a hol a tolvajok ki nem ássák, sem el nem lopják. Mert a hol van a ti kincsetek, ott van a ti szívetek is. Máté 6,19-21

Kicsodám van az egekben? Náladnál egyébben nem gyönyörködöm e földön! Ha elfogyatkozik is testem és szívem: szívemnek kősziklája és az én örökségem te vagy, oh Isten, mindörökké! Zsolt 73,25-26

Sokan mondják: Kicsoda láttat velünk jót? Hozd fel reánk arczodnak világosságát, oh Uram! Nagyobb örömöt adsz *így* szívembe, mint a mikor sok az ő búzájok és boruk. Békességben fekszem le és legott elaluszom; mert te, Uram, egyedül adsz nékem bátorságos lakozást. Zsolt 4, 7-9

Áldjon meg tégedet az Úr, és őrizzen meg tégedet.

Világosítsa meg az Úr az ő orczáját te rajtad, és könyörüljön te rajtad.

Fordítsa az Úr az ő orczáját te reád, és adjon békességet néked.

Így tegyék az én nevemet Izráel fiaira, hogy én megáldjam őket. 4Móz 6,24-27

Az Úrnak áldása, az gazdagít meg, és azzal *semmi* nem szerez bántást. Péld 10,22

Monda néki Jézus: Ha tökéletes akarsz lenni, eredj, add el vagyonodat, és oszd ki a szegényeknek; és kincsed lesz mennyben; és jer és kövess engem. Mt 19,21

Adjátok el a mitek van, és adjatok alamizsnát; szerezzetek magatoknak oly erszényeket, melyek meg nem avúlnak, elfogyhatatlan kincset a mennyországban, a hol a tolvaj hozzá nem fér, sem a moly meg nem emészti. Mert a hol van a ti kincsetek, ott van a ti szívetek is. Lk 12,33-34

Mindnyájan pedig, a kik hivének, együtt valának, és mindenük köz vala;

És jószágukat és marháikat eladogaták, és szétosztogaták azokat mindenkinek, a mint kinek-kinek szüksége vala. És minden nap egyakarattal kitartva a templomban, és megtörve házanként a kenyeret, részesednek vala eledelben örömmel és tiszta szívvel…. szűkölködő sem vala ő közöttük senki; mert valakik földek vagy házak birtokosai voltak, eladván, elhozák az eladottak árát, És letevék az apostolok lábainál: aztán elosztatott az egyesek közt, a mint kinek-kinek szüksége vala. József is, ki az apostoloktól Barnabásnak neveztetett el (a mi megmagyarázva annyi, mint Vígasztalás Fia), Lévita, származása szerint ciprusi. Mivelhogy néki mezeje vala, eladván, a pénzt elhozá, és az apostolok lábainál letevé. ApCsel 2, 44-46; ApCsel 4,34-37…

Monda azért nékik: Meglássátok, hogy eltávoztassátok a telhetetlenséget; mert nem a vagyonnal való bővölködésben van az embernek az ő élete. Lk 12,15

**Vasárnapi bibliaóra:**

**2Kir 22.8-13; 23:1-6, 21-25. Aranymondat: Jak 1:25**

**A vezető és a lelki ébredés**

És monda Hilkia, a főpap, Sáfánnak, az íródeáknak: **Megtaláltam a törvénykönyvet az Úr házában**. És Hilkia oda adta a könyvet Sáfánnak, hogy olvassa el azt. És elméne Sáfán, az íródeák, a királyhoz, és megvivé a királynak a választ, és monda: A te szolgáid egybeszedék a pénzt, a mely a házban találtatott, és oda adták azt az Úr házában munkálkodók pallérainak kezébe. És megmondá Sáfán, az íródeák, a királynak, mondván: **Egy könyvet adott nékem Hilkia pap. És felolvasá azt Sáfán a király előtt.**

**Mikor pedig hallotta a király a törvény könyvének beszédit, megszaggatá az ő ruháit**.  És megparancsolta a király Hilkia papnak és Ahikámnak, a Sáfán fiának, és Akbórnak, a Mikája fiának, és Sáfánnak, az íródeáknak, és Asájának, a király szolgájának, mondván: **Menjetek el, kérdezzétek meg az Urat** én érettem és a népért és az egész Júdáért, e könyvnek beszédei felől, a mely megtaláltatott; mert nagy az Úr haragja, mely felgerjedett ellenünk, mivel a mi **atyáink nem engedelmeskedtek e könyv beszédeinek, hogy cselekedtek volna mindent úgy, a mint megíratott nékünk.**

És elküldött a király, és hozzá gyűltek Júdának és Jeruzsálemnek minden vénei. És **felment a király az Úr házába, és Júdából minden férfi és Jeruzsálem minden lakosa vele volt**; a papok, a próféták és az egész nép kicsinytől fogva nagyig. És **minden beszédét elolvasá előttök a szövetség könyvének, a mely megtaláltatott az Úr házában.**

És oda állott a király az emelvényre, és **kötést tőn az Úr előtt, hogy ők az Urat akarják követni, és az ő parancsolatait, bizonyságtételeit és rendeléseit teljes szívből és lélekből megőrizni, és beteljesíteni e szövetség beszédeit, a melyek meg vannak írva abban a könyvben;** és ráállott az egész nép a kötésre.

És megparancsolá a király Hilkiának, a főpapnak és a másod rendbeli papoknak és az ajtóőrizőknek, hogy az Úr templomából hordjanak ki minden edényt, a melyet a Baálnak, az Aserának és az egész mennyei seregnek csináltak, és megégeté azokat Jeruzsálemen kivül a Kidron völgyében, és azok hamvait Béthelbe vivé.  És kiirtá a bálvány papokat is, a kiket Júda királyai állítottak be, hogy a magaslatokon tömjénezzenek Júda városaiban és Jeruzsálem körül, és mindazokat is, a kik a Baálnak, a napnak, holdnak, égi jeleknek és az egész mennyei seregnek tömjéneztek. Kivivé az Úr házából az Aserát is Jeruzsálemen kivül a Kidron patakja mellé, és megégeté azt a Kidron völgyében, és porrá zúzta, és annak porát a község temetőhelyére hinté.

És parancsolt a király az egész népnek, és monda: Ünnepeljetek páskhát az Úrnak, a ti Istenteknek, a mint meg van írva e szövetség könyvében;  Mert nem szereztetett olyan páskha a birák idejétől fogva, a kik az Izráelt ítélték, sem pedig az Izráel és a Júda királyainak minden idejében,  Hanem csak Jósiás király tizennyolczadik esztendejében szereztetett ilyen páskha az Úrnak Jeruzsálemben.

És kivesztette Jósiás király az ördöngösöket és a titokfejtőket, a teráfokat és a bálványokat, és mindazokat az útálatosságokat, a melyek láttattak Júda földjén és Jeruzsálemben, **hogy helyreállítsa a törvény beszédit, a melyek meg valának írva a könyvben, a melyet Hilkia pap talált meg az Úr házában.**

Nem is volt ő hozzá hasonló király ő előtte, a ki úgy **megtért** volna **az Úrhoz teljes szívéből és teljes lelkéből és teljes erejéből, Mózesnek minden törvénye szerint**; de utána sem támadott hozzá hasonló.

Énekek A hit hangjai énekeskönyvből

666\*

Szent Igéd szerint vágyom élni,

Ó, Jézus Krisztus, Megváltó,

Törvényed a szívembe vésni,

Hisz nékem ez a legfőbb jó!

El nem mondhatom gyenge szómmal,

Mit tettél velem, Jézusom…

Megtisztítottál véred által,

S újjászültél, ó, Irgalom.

2. Szent Igéd szerint vágyom élni,

Erre bizton építhetek.

Nem veszhet kárba abból semmi,

Amit ígérsz, mind megteszed,

E világon elmúlik minden,

Az ég s föld egykor összedűl,

De mit megírtál szent Igédben,

Nem marad betöltetlenül.

3. Szent Igéd szerint vágyom élni,

Minden szava érték nekem.

Nem képes ember azt megmérni,

Egy szó több, mint a végtelen.

Csak egyet szóltál, s előállott

A teremtmények serege;

És most is, hogyha szólal hangod,

Olvad a szív kemény jege.

4. Szent Igéd szerint vágyom élni,

Gyermekhittel, ragaszkodón.

Bár minden bűnöm megítéli,

Reá bízom egész valóm.

Ó, Uram, segíts, hogy hűséggel

Mindenkor csüngjek szavadon,

Míg beteljesült reménységgel

Az örök Igét láthatom! (\*BGyÉ. 176.)

579\*

Ó, bár megtarthatnám törvényed,

És Néked élnék szüntelen!

Serényen járhatnám ösvényed,

S el nem hagynám azt hűtelen!

Hogy szavad lenne, Istenem,

Teher helyett öröm nekem,

Teher helyett öröm nekem!

2. Ó, vajha én minden beszéded

Komolyan megfigyelhetném,

Ami nincs tetszésedre Néked,

Bárcsak mindazt megvethetném;

Segíts, Uram, hogy énbennem

Akaratod végbe menjen,

Akaratod végbe menjen!

3. Ó, lenne bár Igéd vezérem,

Világom és irányadóm,

Legvégső szóm, zsinórmértékem,

Buzdítóm és tanácsadóm;

Hogy felismerve jót s igazt,

Szilárd lennék és tenném azt,

Szilárd lennék és tenném azt!

4. Bár mindig hinnék szent Igédben,

Minden körülmények között,

Engedelmes lennék egészen

Beszédednek minden fölött;

Magamnak azt engedve meg,

Amit Igéd megengedett,

Amit Igéd megengedett! (\*BGyÉ. 374.)

554\*

Nem hagyjuk el a szent Igét, Az Úr áldott szavát.

Ez támaszt ad sok léleknek, Vezet e léten át.

Nap ez, mely áldott fénysugárt Hint életünkre szét;

Ebből halljuk az Ő szavát, Az élet beszédét.

2. Nem hagyjuk el a szent Igét, Ha öröm vagy baj ér!

El nem veheti senki sem, Bármily kincset ígér.

Akármit tesz is e világ, Ha üldöz, ha csábít,

A Sátán nékünk mit sem árt, Isten megszabadít.

3. Nem hagyjuk el a szent Igét, Terjesztjük szerteszét,

Míg üdvre hívó szózatát Meghallja minden nép.

Hirdetjük hívő élettel Az Úrnak jóvoltát!

Megígérjük: nem hagyjuk el Soha a Bibliát! (\*BGyÉ. 183.)

584

Ó, drága Könyv, te istenadta,

Te vagy a kincs, melynek örvend a szív!

Az igaz célt fényed mutatja,

Tebenned buzog tiszta életvíz.

Tetőled el nem választ semmi sem,

Általad mindig az Úr szól nekem.

2. Sok ezer év eltűnt az éjben,

Mióta hordozod az Úr szavát.

Sok bölcs elporladt már a mélyben,

De léted enyészet nem járja át.

E Könyvben a szív új kincsre talál,

Az örök Isten szava mind megáll!

3. Nem árt se moly, se rozsda néked,

És tolvaj sem rabolhat tőlem el.

Mint drága gyöngyöt nézlek téged,

Hiszen a hitre te vezettél el.

Te mondtad meg, hogy vétkeim nagyok,

De Isten kegyelme sokkal nagyobb!

33

A megnyitott, szent Biblia Tesz jóvá minden helyzetet,

E széles földön általa Mindenki oly boldog lehet.

*Refrén:*

**Urunk szava, te égi fény, Világíts minden tájon át,**

**Míg üdvhöz jő majd minden nép,**

**S nap váltja fel az éjszakát!**

2. Hogy Isten Atyánk, és szeret, Ezt vélünk megismerteti,

A tévútra tért lelkeket A jó ösvényre vezeti. *Refr.*

3. Elmondja, hogy Jézus meghalt, De harmadnap feltámadott,

A bűn zsoldját lefizeté, És nékünk életet adott. *Refr.*

4. E könyvből Isten szól nekünk, Az élő hit forrása ez;

Ha sír felé közeledünk, E könyvnek fénye gerjedez. *Refr.*

495

Miként fényt vet hajnalcsillag, Vezet éji ösvényen,

Mint a déli napnak fénye, Ragyog tisztán, kedvesen;

Úgy a Bibliám szent fénye Ragyog énrám nyájasan,

Napi munkám, hogyha végzem, Rajta, érzem, áldás van.

2. Mint a hűs forrásvíz éltet, Szomjas vándort felüdít,

Mint a fénytorony az éjben Tenger szirtjén világít;

Így a Bibliám oly drága, Üdít vándorutamon,

Dicső Kánaánba fényjel, Vezet minden viharon.

3. Mint a hű baráti jó szó, Fájó szívet megenyhít,

Próbák, szenvedések napján Vigaszt nyújt és bátorít;

Úgy hat rám szent Bibliám is Minden nap, ha megnyitom,

Amit Isten ígért nékem, Azért folyton Őt áldom.

4. Ezért én is bízva mondom: Uram, Igéd követem!

Fénye vezet a jó úton, Világos így ösvényem.

Nappal az én fénylő napom, Éjjel reménycsillagom,

Lelki harcban kard és páncél, Míg a menyben megnyugszom.

9\*

Adjátok a szent Bibliát kezembe!

Ez ad vigaszt a gond és baj között.

Nincs vész, mely égi szent fényét elfedje,

Mióta Jézus értünk földre jött.

*Refrén:*

**A Bibliának hadd ragyogjon fénye,**

**A szűk kapun át minket ez vezet;**

**Az Úr iránt ez indít tiszteletre:**

**Ígéret, törvény és a szeretet.**

2. Adjátok a szent Bibliát kezembe!

A fáradt vándort ez enyhíti meg.

Gyógyító ír ez bármilyen sebekre,

Ez szüntet kínt, ez gyógyít beteget. *Refr.*

3. Adjátok a szent Bibliát kezembe!

Abban találom Jézus életét;

Ki értem adta önmagát keresztre,

S aki legyőzte lelkem ellenét. *Refr.*

4. Adjátok a szent Bibliát kezembe,

Mely megmutatja a legjobb Atyát,

Ki engem bűnöst méltat kegyelemre,

S ki értem adta egyszülött Fiát! *Refr.*

5. Adjátok a szent Bibliát kezembe,

Hadd szívjam annak balzsamdús szavát;

Ó, hadd fakasszon ez örömkönnyekre

S hálára az én Istenem iránt! *Refr.* (\*BGyÉ. 184.)

**Versek a Bibliáról**

**A VÉGIGCSÓKOLT BIBLIA**

Sok porosodó, drága biblia,  
ha kinyitását mindhiába várja,  
lenne nagy örömest  
távoli vak testvérünk bibliája.

Elveszítette mindkét karját,  
rászakadt a vakság éjjele.  
De felragyogott néki Krisztus,  
és az élete fénnyel lett tele.

Szomjazott az ige kristályvizére.  
Hogyan is olvashatna bibliát?  
Keze sincsen, hogy betűit tapintsa,  
és nem betűzheti, mint aki lát!

Mégis bibliát olvas!  
Előtte vakírásos bibliája.  
Nyelvével tapintja ki betűit,  
s lelke az ige mélységeit járja.

Így csókolta élőiről végig többször  
Isten szent könyvét. Az az élete,  
vigasztalása, kincse, békessége!  
S bibliája sokunk ítélete,

Éhezzük-e, ahogy ő éhezi,  
és látó szemünk tapad-e úgy rája?  
Nem vádol-e bennünket távoli  
testvérünk végigcsókolt bibliája?!

*Túrmezei Erzsébet*

**BESZÉLGETÉS A BIBLIAOLVASÓ ÚTMUTATÓVAL**

Hány kéz nyúl érted minden reggel,  
hány szem betűzget minden este,  
útmutatásodat keresve!  
És e láthatatlan sereggel  
kapcsolod össze szívem-lelkem,  
kis Útmutató, ha kinyitlak.  
Mind velem egy-forrásból ittak  
imádságos, figyelő csendben.

Indulunk – neki harcnak, gondnak…  
de bennünk örök igék zsongnak…  
tárul a titkok csoda mélye…

Krisztus jár velünk! Véd és vezet!  
Kedves kis könyv, köszönöm neked:  
utat mutattál – Ő feléje!

*Túrmezei Erzsébet*

**ELSŐ TALÁLKOZÁS**

Egyetlen gyermek voltam már a házban.

Viaszbabák gondját vígan leráztam.

Fák és virágok tarkálltak köröttem,

hű barátságot azokkal kötöttem.

S bár nem tudtam még, mi a számtanóra,

boldogan vártam a vakációra,

mert akkor a nagy fiúk hazajönnek,

s vége-hossza nincs újságnak, örömnek,

új játéknak, tréfának, új mesének.

Csak soha többé vissza ne mennének!

Akkor volt. Eljött már a várva várt nap,

amikor otthon főznek a diáknak.

S az én játékos, vidám kisebb bátyám

nagy könyvet hozott haza, – mintha látnám! –

És úgy elmerült fekete könyvében,

hogy le nem tette volna semmiképpen.

A szeme ragyogott, az arca égett.

Nem játszott velem, nem mondott meséket,

csak olvasott, mintha egyéb se lenne

széles e földön. Úgy csalódtam benne.

Édesapám korholni kezdte érte.

Tegye le, édesanyám egyre kérte.

Betegséget és túlzást emlegettek.

„Más való ilyen fiatal gyereknek!"

De nem fogott rajta, se szép szó, se semmi,

Nem akarta, nem akarta letenni.

Mindent hallottam, semmit nem értettem,

s öt éves fejjel akként segítettem

a nehéz dolgon, hogy egyszer titokban

fogtam a nagy fekete könyvet, fogtam,

s hogy a javíthatatlan meg ne lelje,

az ágy alá rejtettem biztos helyre.

De hamar sor került a nyomozásra.

Ki tette el? Édesapám nem látta.

Édesanyám ujjal sem érintette.

Búsan bújtam az ágy alá érette.

„Hiszen ez szent könyv!” – hallgattam zavartan.

S úgy megdorgáltak, pedig jót akartam.

Ez volt az én első találkozásom

Isten könyvével. S most nincs semmi másom,

nagyobb örömöm, többet érő kincsem,

hívebb barátom, jobb támaszom nincsen.

De az első emléket nem törülte

el az a szebb, hogy ott ültünk körülte

már mind az öten nem egyszer, nem kétszer...

s az őszi reggel, agg, reszkető kézzel

amikor édesapám utoljára

vette elő és hajolt a lapjára.

Ha látom azt a drága, öreg könyvet,

ráhajolok én is és egy meleg könnyet,

hálakönnyet hullatok titkon rája:

Ó, mindannyiunk első Bibliája!

*Túrmezei Erzsébet*

**Öreg Biblia**

Míg élt, betűzött reggel-este,

Erőt, vigaszt bennem keresve.

A kis szobára boldog csend ült.

Könnye sárgult lapomra perdült.

Mindig a menny felé vezettem,

S úgy szerettük egymást mi ketten.

Azután elment. Örököltek

engem, a régi, kopott könyvet.

Az új örökös magatelten

nézett körül a házon-kerten,

s mit nem ítélt elég becsesnek,

eladogatta ószeresnek.

Egy darabig megtűrt. Én vártam.

Erő volt lapjaimba zártan,

élet, vigasztalás, békesség…

múltak a nappalok, az esték…

de nem nyitott ki… nem kellettem…

ott porosodtam elfeledten.

Most eladott az ószeresnek.

Kik öreg bibliát keresnek,

talán belépnek ma, vagy holnap

s szomjú szívvel megvásárolnak.

Aztán olvasnak reggel-este

erőt-vigaszt bennem keresve,

a könnyűk lapjaimra perdül,

s kis otthonunkra csend ül.

*Túrmezei Erzsébet (Ádventtől ádventig c. kötetből, 65. old.)*

**A KÖNYVEK KÖNYVÉNEK CSODÁLATA**

Legyőzhetetlen!

Égi dimenziók, örök arányok

Isten diktálta, ember-írta Könyve!

Küzdünk ellened porszemek, parányok...

taposunk vérbe, sárba, könnybe,

és nem bírunk veled.

Te élsz korok felett és föld felett.

Tavaszból őszbe fordul a világ.

Lombjuk hullatják óriási fák.

Az emberiség évezredes tölgye

lassan libegve ejteget a földre

életeket és népeket.

te élsz népek felett és lét felett.

Kezembe veszlek,

és álmélkodva csuda-áhítat

száll a szívemre.

Így olvasta fakó irásidat

Ágoston egyszer... így a reformátor...

S hol egy ezüstszem századok porából?

Eleven-új vagy, s diadalmas-frissen

Szólsz a szívemhez, mintha énnekem

Íratott volna mai nap az Isten.

Úgy változunk mi emberek.

Az apák mások és a fiak mások.

Ma nagyok vagyunk, holnap porszemek,

ma törpe senkik, holnap óriások.

Azt hisszük, még a kelő napba nézünk,

De orvul, észrevétlen este lett.

Te élsz múlás és változás felett.

Hol, aki téged legyőzött,

tér, idő, ember - akárki?...

Hát azok ezreit,

lehet-e megszámlálni, belátni,

akiken te vettél diadalt?

Legyőzött lelkemen

győztesen Te zendíted ezt a dalt.

A Te győzelmed a békém.

A Te diadalod az életem.

Kezembe veszlek hívő áhítattal,

s hatalmad hirdetem.

Te élsz korok felett és föld felett

Te élsz népek felett és lét felett.

Mindenre, amit kérdezve kerestem,

Te győzhetetlen,

Te vagy a diadalmas felelet.

*Túrmezei Erzsébet*

**AZ ÉN KÖNYVEM**

Van egy Könyvem a sok között

Mely mindennap előkerül,

Kívül olyan, mint a többi

Isten szavát rejti belül.

Ha e világ szegény lelkem

Vérig sebzi, összetöri -

Csendes, napi áhítatban

E szent Könyvben írját leli.

Míg célt vesztve elbolyongok,

Feladatom nem végezem, -

Ha ez áldott Könyvbe nézek

Isten helyre állít engem.

És ha egyszer, utam végén

Fenn járok majd ott az égben,

Hálát adok Istenemnek,

Jó vezetőt adott nékem.

*Boros Gergely*

**A BIBLIÁT...**

A Bibliát vedd a kezedbe

Mikor a hajnal beköszönt.

És találjon reád az este

Biblia mellet térdre esve,

Fürössze lelked fényözön!

Könnyebb lesz kint a nagyvilágban

Megérteni Isten szavát,

Könnyebb az élet ezer gondja,

Mert lelked azt nem maga hordja.

Mondd, vajon van-e Bibliád?

Vajon mikor lát úgy a hajnal,

És mikor talál úgy az est,

Mint aki nincsen tele jajjal,

De Bibliával, áhítattal

Látja hogy ragyog a kereszt...

Látja, hogy övé lett az élet

Látja, hogy közel van a Nyár -

Ki lassan jár is odaérhet

Aki siet, odatéved.

De jó lesz megpihenni már!

A Bibliát tedd a szívedre!

Meglásd szíved örülni tud,

Nem nézel sötét fellegekre,

S nem is gondolsz arra remegve,

Vajon hová vezet majd az út?!

Előre hát a keskeny úton

Bibliás hittel csendesen...

A csendességben és a hitben

Ott az Isten, hogy megsegítsen,

És benne a ragyogó jelen!

**DAL A BIBLIÁRÓL**

Hol nincs a polcon Biblia,

üres, kietlen ott a ház;

Könnyen bejut Sátán oda,

S az Úr Jézus ott nem tanyáz.

Azért hát ember, bárki légy,

Egy-két filléred kerül:

Egy Bibliát sietve végy

Az ördög ellen fegyverül.

Nyisd azt föl minden reggelen.

Csüggj hittel mindenik szaván.

Merülj belé figyelmesen,

Olvasd, kutasd nap-éjszakán.

E könyv erőt ad és vigaszt,

S ne bánd, ha int, ha néha bánt,

Pajzs gyanánt használjad azt

Örömben, búban egyaránt.

Szeresd e könyvet, s úgy tekintsd

Mint földi élted támaszát,

Amely ha sírodig kísért,

Számodra nyit új, jobb hazát.

*Luther Márton*

**A BIBLIÁM**

Van úgy, hogy rámnehezül minden bűnöm,

s úgy érzem, borzad, aki rám tekint,

el kellene a földről menekülnöm,

de sehol egy bíztató fény nem int,

s bárkihez mennék, követ vetne rám...

s asztalomon, mint százszor, most megint

ragyogni kezd, mint Nap, a Bibliám.

*Bódás János*

**ÉN SZERETEM AZ ELNYŰTT BIBLIÁKAT**

Hajlék az ISTEN, Könyve menedék!

Én szeretem az elnyűtt bibliákat,

énekeskönyvek kopott fedelét,

énekeit, mik meg-nem-kopva szállnak

a MENNY URÁHOZ, gyűrött bár a kotta:

„Tebenned bíztunk eleitől fogva...’’

Az Ige szól, és felfrissül a fáradt,

élő vizet lel ismerős sorokba’...

Én szeretem az elnyűtt bibliákat.

*Füle Lajos*

**Írás a BIBLIÁBA**

Ez a könyv a könyvek könyve,

Szegény ember drágagyöngye,

Égi harmat lankadtaknak,

Világosság földi vaknak.

Bölcsességnek arany útja;

Boldog, aki rátalál!

Szomjas lelkek forráskútja,

Hol pohárral Krisztus áll.

Ez a könyv az örök törvény

Királyon lánc, rabon napfény,

Tévelygőnek hívó harang,

Roskadónak testvéri hang,

Elhagyottnak galamb-búgás,

Viharvertnek ereszet,

Haldoklónak angyalsúgás;  
,,Ne félj, fogd a kezemet’’.

Gyermeknek is ,,Mily szép rege’’,

Bölcsnek, ,,Rejtelmek tengere’’,

Fal,- s túl rajta élő hangok,

Köd,- s benn zengő hárfák, lantok.

Templomok közt legszebb templom:

Csak megnyitom s benn vagyok,

Ablakán a paradicsom

Rózsáira láthatok.

Minden fakul, minden romlik,

Márványvár is összeomlik,

Bíborleplek ronggyá málnak,

Dicsőségek füstbe szállnak,

Csak ez a könyv nem tér porba,

Mintha volna élő lelke!...

Ez a könyv a Mózes bokra:

Isten szíve dobog benne...

*Gárdonyi Géza*

**KÖNYVEK KÖNYVE**

Van egy drága könyvünk,

Boldog, ki forgatja,

Mert megszentelt annak

minden sora, lapja.

Csodálatos erő

Árad ki belőle,

Békességet, reményt,

Vigaszt nyerhetsz tőle.

Ezért ha könnyet csal

Szemedre gond, bánat,

Ne csüggedj, nyisd meg e

Könyvet: Bibliádat!

S minden fájdalomra,

Jajra, könnyre, sebre,

Gyógyító balzsamot

Fogsz találni benne.

De ha jól megy sorod,

Öröm éri szíved,

Akkor is vedd elő

Ezt a drága könyvet.

S ha minden áldott nap

Olvasod, meglátod,

Megsokszorozódik

A te boldogságod!

*Mészáros Sándor*

**OLVASD A BIBLIÁT**

Olvasd a Bibliát

reggel, délbe, este,

legdrágább könyved ez:

Isten üzen benne.

Olvasd a Bibliát

ha emészt a bánat,

vigaszt adó szózat

ebből bőven árad.

Olvasd a Bibliát,

hogyha megtévedtél,

bűnbocsánat vár rád

Atyád hű szívénél.

Olvasd a Bibliát,

míg erődből futja,-

boldog és áldott lesz

élted minden útja.

*Boros Gergely*

**KAPUK ELŐTT**

Egy-egy kapu előtt megállok,

mikor új napra virradok,

fellapozom a Bibliámat

s elolvasok egy-két lapot.

Egy-egy *kapu* mindegyik Ige,

titokzatos Lélek-kezek

mindegyiket szélesre tárják,

mikor előttük elmegyek.

VALAKI szól: „Várlak, ne menj el!“

VALAKI hív: „Készülj haza!“

Felém lebeg a tárt kapun át

nem-ismert tájak illata.

Mennyi kapu... mögöttük áldás!

Mennyi Ige, mely nem enyém,

hiszen sosem léptem be rajtuk,

lett bár belőlük - költemény.

Vonzott a test, sokféle lárma,

kacérkodott bűnnel a szem,

s jól ismerem már a világot,

de mennyi Ige idegen!

Kapuk, kapuk a keskeny úton,

ott látom mindegyikben Őt,

de én csak állok, sírva állok,

szegényen a kapu előtt.

*Füle Lajos*

**A BIBLIA: ISTEN SZAVA**

Gyermek, olvasd a Bibliát,

Zárd szívedbe Isten szavát.

Nem bánod meg, ha ezt teszed,

Az életben hasznát veszed.

Ifjú, olvasd a Bibliát!

Kerüld a bűn mérges nyilát...

Ha kísértő nyugtalanít,

Isten szava győzni tanít.

Felnőtt, olvasd a Bibliát,

Ki hordod az élet-igát.

A lét nehéz küzdelmében

Enyhülést lelsz az Igében.

Vének ti is olvassátok

Szorgalmasan Bibliátok.

Ez vezet az égi honba,

Az örökös nyugalomba.

Ha bú és baj csüggeszt, fáraszt,

E könyv reánk enyhet áraszt.

Boldoggá tesz az ismeret:

Isten engem nagyon szeret!

*Novák László*

**BIBLIÁM**

Ha fáradt vagyok -

üdítő nyughelyem.

Ha sötétség vesz körül -

szava égő mécsem.

Ha éhes vagyok -

éltető kenyerem.

Ha ellen szorongat -

fegyvertáram nékem.

Ha beteg vagyok -

mennyei patikám.

Ha egyedül állok -

barát vár benne rám.

*Füle Lajos*

*(Balog Miklós: Hozsannázó napok, III. 451.)*

**A BIBLIA**

A Biblia: szövétnekünk;

utunkra vet világot.

A Biblia: erős alap.

Tedd rá egész világod!

A Biblia: hű fegyverünk,

megvéd ezernyi bajban.

Kenyér: tápláló, éltető,

örök s kifogyhatatlan.

A Biblia: gyönyört adó,

csodásan zengő hárfa.

Hallgasd, figyelve hangjait,

szíved - lelked kitárva.

Az Ige fölfelé vezet

s az égi célt mutatja.

Ki hozzáméri életét:

megáldja égi Atyja.

Az Ige: kulcs, az égi hont

lelkünk előtt kitárja.

Ki mindhalálig hű marad,

ott élet üdve várja.

*Czeglédi Sándorné*

**AZ ÉN KÖNYVEM**

Van nekem egy drága, kedves könyvem,

Melyből minden napon olvasok,

Szavai úgy felüdítik szívem,

A jó tanács benne olyan sok!

Ha erőm és bátorságom elvész,

Ez bátorít s erőm fokozza.

Minden könyvnél a legértékesebb -

És ez a könyv a szent Biblia.

Áhítattal olvasom e könyvet

Amelyet megvetnek oly sokan

Hogyha csábit ez a csalfa világ

Nála biztos menedékem van.

Gazdag e könyv, telve lelki jókkal,

Mennyből származik, Isten szava,

Szerezzen más akármilyen könyvet-

Az én könyvem a szent Biblia!

Sok veszéllyel van az utam tele,

Háborgat e világ untalan,

Szívem baját nem érti meg senki

Sorsomat nincs kinek elmondjam.

De bármilyen nagy legyen a nyomor

És halásos a szívem baja,

Megvigasztal s életet önt belém,

Az én könyvem: a szent Biblia.

Ha olvasom e drága szent könyvet,

Lelkem szárnyal a magasba fel,

Megutálom e bűnös világot,

S szívemet szent érzés tölti el.

Isten beszél e könyvben énhozzám,

Mint a legirgalmasabb Atya;

Azért mondom oly nagy örömmel:

Az én könyvem a szent Biblia!

Bár mindenki szeretné e könyvet,

És olvasná híven, örömmel,

Hogy változna meg e romlott világ

S a szívekből a bűn tűnne el.

Akkor lenne boldogság a földön,

Amilyen rég nem volt itt soha:

Minden ember így kiáltana fel:

„Az én könyvem a szent Biblia!“

*Dénes Ferenc.*

**BIBLIA**

Nem mágikus betűket tároló varázskönyv,

bemagolt kegyes mondatok halmaza,

de teljes és gazdag, mint maga az Élet.

Átizzítja újra meg újra

Aki ihlette: a Lélek.

Feszültségek pólusai közt

izzik az élet árama:

Százszor ismert - mégis meglepő;

gyönge papírlap - isteni erő;

régtől kifejtett - és mégis titok,

ha egy-egy mondatára rányitok,

mennyei béke - villámló döbbenet;

emberek tollán át - Isten szava.

Leleplezi milyen

s megmutatja *mivé* válhat az ember.

Benne Isten megmutatkozik,

lehajlik értünk s magához emel fel.

Keményen szól:

sziklazúzó pöröly.

Halk és szelíd szó:

felüdülni jöjj!

Megértem: mi miért

történt velem,

és távlatot, célt kap

a történelem.

Bibliám nem betűhalmaz,

hanem maga az Élet.

Törékenyen, mégis győzelmesen

gyilkolhatóan s megölhetetlenül

az Ige - testé lett.

Emlékeztet naponta: ne feledjem,

az Ige testté akar lenni - bennem.

*Siklós József*

**CSENDES PERCEK**

Az első szó reggel Tiéd legyen,

mielőtt bárki szólna.

Előkerül az öreg Biblia,

mennyei világodnak rádiója.

Kanyarodnak fekete sorok

s felragyog bennük fénylő üzenet.

Uram, hozzám szólsz s szívem közepébe

mint röntgensugár, hatol be szemed.

Hogy *általában* mindent tud az Isten:

gyermek-hittankönyvbe benne van.

Térdem remeg, beleborzong a lelkem:

*,,Ennyire* mindent? *Ilyen* pontosan?’’

Elvesztem hát! Ez elviselhetetlen,

vesébe látó isteni tekintet . . .

„ De minden bűntől - hirdeti a Könyv -

Jézus vére megtisztított minket!“

És térdre hullva imádkozhatom,

bűnvallás, kérés mint felszínre törhet,

és hála, hála mindig, mindenért!

- Megnyittatik a zörgetőnek . . .

Pár perc pereg le mozdulatlanul.

Csodálván mondom, micsoda az ember!

Bejárja örökkévalóság tájait,

találkozik a Végtelennel:

bűnös szíve - a Kegyelemmel . . .

*Siklós József*

**EGY KÖNYVRŐL**

Egy drága könyvet ismerek,

Arról szeretnék szólni ma.

Bár ismernék az emberek...

E könyv neve: a Biblia!

E könyvből Isten hangja szól:

Oktat, nevel, tanácsot ad.

S mert szívünk mélyét látja jól,

Minden bűnünkre rá mutat.

Tükör e könyv, csak nézz bele,

S ha benne csúnya képet látsz:

A lelked az, folttal tele,

Van rajta szeplő, s mennyi ránc!

Látod: irigy vagy és hamis,

Méreg forr benned, s ki-ki tör,

S az engedetlenséged is

Hogy megmutatja e tükör!

De mélyebben is nézz belé,

S szemed, ha jobban felnyitod,

Egy fényes arc ragyog feléd...

E könyvben ott él Jézusod .

Kitárt karokkal vár reád,

Siess felé, hisz elfogad,

Ó halld gyöngéd hívó szavát,

ölébe rejtsd rút arcodat...

S szemed ha hittel Rája néz,

Meglátod, ő csodát művel,

A bűnbocsánat nála kész,

Mert megszerezte vérével.

S mily kedves lesz most Bibliád,

Ha lelked benne elmerül,

Nem bánt, nem szúr többé a vád,

Csak Jézust látod egyedül!

*Varga Gyuláné*

**Nézem a menetrendet**

Enyhe ősz van, nyitva még az ablak.

Író-asztalomnál üldögélek,

Hangok jönnek be az éjszakából,

testvérhangon egymást szólongatva

vadludak vonulnak messzi délnek.

Nincs batyujuk. Egy magocska nem sok,

annyit sem cipelnek. Száz határon

így vonulnak végig víg-erősen.

Egyetlen poggyászuk: csöppke szívük,

s benne egy rajongó tavaszálom.

Én belém is oltott vándorösztönt,

tavaszálmot, aki megteremtett.

Vadludak hangjára nyugtalan lett

szívem s majdnem öntudatlan kézzel

előveszem a kis Menetrendet.

Nézegetem. Hova kéne menni?

Berlin. Páris. Róma. Itt már voltam.

Bárhol jártam, bármit mutogattak,

azt éreztem, ezt már máshol láttam,

utcán, szívben, múzeumban, boltban!

Tán a Holdban, Óperencián túl

újat tudnék látni?? Elmerengek.

Kicsi világ. Csöpp a menetrendje,

s végtelen a vándorlási ösztön!

Félreteszem a kis Menetrendet.

Előveszem a Nagy Menetrendet,

Melyet oly jól használtak a szentek,

útjuknál a kereszt volt a bakter,

széttárt karral az irányt mutatta,

s örök tavasz felé meneteltek.

Előveszem a Nagy Menetrendet:

Újra s újra nézem Bibliámat.

Csomagolok: amennyi hit, jóság,

elfér egy kis gyarló emberszívben,

ennyivel megyek az Éjszakának.

Nem lesz akkor Hold és nem világít

sem a Tejút, sem a Mars, Fiastyúk.

Aki akkor ébren lesz: meglátja

lelkemet, mint tüzes tollú, fényes,

ének-hangú, égbe szálló hattyút.

*Mécs László*

*(Balog Miklós: Hozsannázó napok, I. 81. old.)*

**Nehéz órában**

Kietlen puszták vándorának

Sötét, olajfás, hűs berek:

Nyílj meg nekem, te szent csodás könyv,

Fáradt vagyok, pihenhetek.

Lelkem körül úgy zúg a szánum,

Üvölt a kétség vihara…

Adsz-é erőt a csüggedőnek?

Csodás oáz: szent Biblia.

Hideg, fagyos világba’ járok,

Legében lelkem úgy remeg.

Körülöttem - bármerre nézek -,

Fásult szívek, jég emberek.

- De itt talán, míg elcsodálom

A tiszta tündöklő eget;

Hebron beszédes, szép vidékét,

S az ős Siont: fölengedek.

Ott ég a Mózes csikpekbokra.

Az égi hang fülembe csendül,

Angyal sereg jár-kél mosolyogva

A fényrevált légen keresztül.

Hallom szárnyuk lágy csattogását,

S ah, mintha mind szívembe szállna:

Megrezdül az, míg egynek-egynek

Arcomra könnyűt ejt a szárnya.

Tovább, tovább a szent sereggel

Bolyongok a pusztákon át.

Ott bőven oszt mannát a pázsit,

A szikla itt vizet bocsát.

Szívem szent ámulatra gerjed,

A tűznek, ködnek oszlopára.

„Velünk az Isten!” – zeng az ének,

Sin, Refidim csodálatára.

És a nyitott, fénylő lapokra

Lehajtva izzó homlokom:

A Kanaánk hittel keresve,

Szent sátruk én is hordozom.

Derül, borul az ég felettünk,

De ám napunk ha rossz, ha jó:

Csak zúg az ének sziklahittel,

„Az Úr erős, mindenható!”

S övezve néma áhítattal,

- Sóhaj, szó, halva ajkamon, -

Ez égbe szálló dallamot míg

Hosszan, merengve hallgatom:

Halk mása zendül messze, messze,

Vagy ah, szívem mélyén talán?...

Mintha viharvert őszi tájnak

Fáradt visszhangját hallanám!

Itt, itt szívemben zent az ének,

Az Úr erős, nagy, jó, örök!

- Tovább, tovább, s én tört hitemben

Átujhodom, megépülök!

Mint áldozattűz, gyúl ki lelkem,

Imádsággá lesz sóhajom…

És szembeszállva száz viharral,

Mosolyogva járok utamon!

*Szabolcska Mihály*

*(Balog Miklós: Hozsannázó napok, I. 84)*

**Megíratott**

Csendben lapozzuk a hártyalapokat,

Nem zeng a hegy, mint akkor egyszer régen,

Nem villámlik mennydörgő szózatokkal

A kőtáblára vésett ős-igéken….

…Telehintett fénylő csillagokkal

Az ember-élet végtelen mély kékje,

A kutató szeme felfelé tekint:

A sok csillag mind – az Isten Igéje.

Utat világít meg, irányjelt mutat,

Isten hírnöke lett a sok holt betű,

Mint búzamag a magvető kezéből:

Halála után lett – örök életű!

Megíratott – történelem gyanánt,

Megíratott – és áldom a kezet,

Megíratott – betűknek csillagával,

Megíratott a múlt, s előre vezet.

Megíratott a jelen, - a jövő is:

Halló füleknek és látó szemeknek,

Megíratott, hogy ketten-hárman tudják,

Megiratott – sokaknak. Ezreknek…

Mint a vízözönben állt az Ararát,

Ki erre épít: kősziklára áll:

Szivárványt lát és nem rémíti többé

Az Ige által legyőzött halál.

*Lukátsi Vilma*

*(Balog Miklós: Hozsannázó napok, I. 96.)*

**„EGY IGÉCSKE’’**

(„E világ ura bárhogy támadna, nem árthat mégsem, megítélte Isten, megdönti *egy igécske!“* - Luther Márton)

Halott voltam,

s egy igécske életre keltett.

Téli fagyban

egy igécske tavaszt teremtett.

Hideg voltam,

és egy igécske lángra szított.

Sötét voltam,

s egy igécske fénybe borított.

Koldus szívem

egy igécske gazdaggá tette,

néma húrját

egy igécske megzendítette.

Börtönajtóm

egy igécske szélesre tárta,

szegény rabot,

kivezetett a szabadságra,

Tél volt bennem,

de most nyílik ezer virágom,

s énekemben

egy igécske hatalmát áldom.

Lehet sötét, lehet hideg,

körülvehetnek jégszívek,

vak éjszakák, fagyos telek,

reménységről énekelek.

Elég egy langyos lehelet:

holnap minden újjá lehet

Ma nincs tavasznak híre még,

de „egy igécske’’ is elég.

Boldogan hirdeti dalom,

hogy egy igécske hatalom.

,,Legyen!’’ - és lesz! Élet fakad,

s elsöpri mind a gátakat.

*Túrmezei Erzsébet*

**A FORDÍTÓ**

*Károli Gáspár emlékezetének*

Alkotni könnyebb: a szellem szabad,

A képzelet csaponghat szerteszét,

Belekaphat a felhők üstökébe,

Felszánhatja a tenger fenekét,

Virágmaggal eget-földet bevethet,

Törvénnyé teheti a játszi kedvet,

Zászlóvá a szeszélyt, mely lengve lázad,

S vakmerőn méri Istenhez magát...

Az alkotás jaj, kísértetbe is visz.

A fordítás, a fordítás - alázat.

Fordítni annyit tesz, mint meghajolni,

Fordítni annyit tesz, mint kötve lenni,

Valaki mást, nagyobbat átkarolva,

Félig őt vinni, félig vele menni.

Az, kinek szellemét ma körülálljuk,

A Legnagyobbnak fordítója volt,

A Kijelentés ős-betűire

Alázatos nagy gonddal ráhajolt.

Látom: előtte türelem-szövétnek,

Körül a munka nehéz árnyai:

Az Igének keres magyar igéket.

Látom, hogy küzd: az érdes szittya nyelv

Megcsendíti-e Isten szép szavát?

És látom: győz, érdes beszédinek

Szálló századok adnak patinát.

Ó be nagyon kötve van Jézusához,

Félig ő viszi, félig Jézus őt,

Mígnem Vizsolyban végül megpihennek,

Együtt érve el egy honi tetőt.

Amíg mennek, a kemény fordítónak

Tán verejtéke, tán vére is hull,

De türelmén és alázatán által

Az örök Isten beszél - *magyarul*.

*Reményik Sándor*

**Az én csodálatos igém**

Van már Ige, mely igazán enyém,

amely által újjá születtem én.

Szó, amely csodásan hangzott el nekem

s megváltoztatta egész életem!

Tudtam sok példát már, hogy itt, vagy ot

az Írás szava életet adott,

hogy áldás lett sokaknak életén.

Egy este Bibliát olvastam én,

kinyílt előttem az asztalomon

a János írta evangélium,

a tizedik rész huszonnyolcadik

vers, - ahol is ez van megírva itt:

„Az én juhaim hallják szavamat,

és ismerem az én juhaimat,

számlálom őket sok-sok ezerig,

és örök életet adok nekik.

S ők nem vesznek el többé már soha,

Őrzi őket a juhok pásztora.”

Jaj, ezt a verset akkor én talán

elolvastam százszor egymás után,

s mióta élet, ilyen örömem

soha, de soha nem volt még nekem!

Én ugyanis már annyit láttam itt

a múlandóság sötét árnyait:

Láttam mosolyt, mely nagy bánatra vált,

fiatal arcon korai halált,

virághullást, letűnt reményeket,

vágyat, melynek halálos vége lett,

süllyedő hajót élet tengerén…

Istenem, akkor miért születtem én?!

A szívem és a lelkem itt minek,

Ha nem adhatom át azt senkinek?!

Miért a munka, küzdés, akarat,

Ha belőlem itt semmi sem marad?!

Embernek lenni mért volt végzetem?!

Ez az ige mondott meg mindent nekem.

Én itt dolgozom és imádkozom,

S Isten könyörül majd a sorsomon,

lényem, valóm magának tartja meg,

örökké élek, el sohsem veszek!

*Szigethy Ferenc*

*(Balog Miklós: Hozsannázó napok, I. 100)*

**„MEG VAN ÍRVA!“**

Ef .6,17; Zsid 4,12

Szent harcunkban, mely ránk van bízva itt,

Ki fog megállni, győztes vaj‘ ki lészen?

Reánk zúdítja ádáz hadait

Bősz ellenségünk álnokul s merészen.

Erő mit ér, mit ér a bölcsesség,

Ész és tudás e harcban nem elég,

Csak egy a fegyver, mely a küzdést bírja,

A Lélek éles kardja: „Meg van írva!“

Ó nézd, miként küzd Mesterünk vele,

S meggyőzi a kisértőt a pusztában,

Mint veszt csatát ádáz ellenfele

Ott az utolsó nagy haláltusában!

Csodálatos, példátlan küzdelem,

Mocsoktalan, felséges győzelem!

Mi volt, mi Sátánt megfutásra bírta?

A Lélek éles kardja: „Meg van írva!“

Dicső Urát híven követve küzd

a kis sereg, mit vérével megváltott,

Bűn és kisértés száz veszélye közt

Halad tovább, meggyőzve a világot.

Mi tartja fenn az Úr kis csapatát?

Mi ád erőt, megnyerni a csatát?

Mi az, mi küzdni, győzni megtanítja?

A Lélek éles kardja: Meg van írva!“

Szólott az Úr - s a csillagezres ég

Ím létrejött a semmiség ködébül,

Szól majd az Úr - s tűzláng között elég

Ez a világ és romjain új épül.

Ily szónak ellenállni hát ki mer,

Melytől világok lesznek s múlnak el? !

Boldog, ki remélve, várva, bízva,

(ígéreteinek szívét kitárva)

Erősen áll e sziklán: „Meg van írva!“

Isten maga mondá ki az Igét,

S ki elveti, Istent csúfolja meg,

Higgy az Igében, s oszlik a setét,

S fut a gonosz, ki úgy óhajtja veszted.

De megbotolsz, s el is bukol hamar,

Célt és irányt sötét homály takar,

Előtted örvény szörnyű torka nyitva,

Ha nincs veled e fáklya: „Meg van írva!“

Ne hidd, hogy tán Istent szolgálhatod,

Ha nem Igéje kormányozza lelked!

Amíg szava szívedbe nem hatott,

Távol vagy Tőle, sőt még meg sem lelted.

A hit számára nincsen más alap,

Az Ige csak, mely volt , van és marad,

A szolgálat azokra van csak bízva,

Kik ettől el nem állnak: „Meg van írva!“

\*

Isten trónjánál áll a szent sereg,

Fehér ruhában, pálmaág kezében,

Kies mezőn, hol hűs forrás cseveg

Legelteti a Bárány őket szépen.

Üldözte egykor Sátán vad dühében,

De hittek ők az Isten Igéjében,

Mint győztesek szálltak alá a sírba,

S végső szavuk is ez volt: „Meg van írva!“

*Kühn B. után németből Vargha Gyuláné*

**Diadalének**

Egyik borongó, szürke délután

nagyon nehéz gond nyomta lelkem.

Elővevém hát régi Bibliám,

mert nagy, nehéz gond nyomta lelkem.

Elmondtanak a sárguló lapok

egy szép regét a messze múltból.

A vén betűk izzón ragyogtak ott,

amint regéltek a messze múltból.

… Tüzes kemence – mondták – fűtve volt,

s három szentet belévetének.

S a három férfi boldogan dalolt,

kit a kohóba bévetének.

Lángok közén lépkedve szabadon,

nem égeté meg a tűz őket.

Diadalének zengett ajkukon,

s a tűz nem égeté meg őket…

Pár mondatot alig betűztem át,

egyszerre könnyű lett a lelkem.

Becsuktam hát a régi Bibliát.

Immár oly könnyű volt a lelkem!

*Uuno Kailas – Bán Aladár*

*(Balog Miklós: Hozsannázó napok, II. 273)*

**BIBLIA**

Egy kopott könyvem van nekem,

s ha hozzám minden idegen,

kinyitom, - s már nem vagyok árva,

fényes mennyei seregek

suhannak s visznek hozsánnázva.

Mély betű-tó, s napként ragyog,

Mint fáradt, hunyó csillagok,

Le-lehullok, de itt találok,

megújulást. Ebből születtek

a titánok, az óriások.

Kis könyv, sok bölcsnek nagy mese,

S én a senki - győzök vele;

benn annyi tűz van és annyi hit van,

mint földet rendítő erő

a hallgatag kis dinamitban.

Égi kamra. Nincs rajt’ lakat,

Szomjamat oltja, jóllakat,

s már Istent hordozom magamban,

s tudom, hogy szavam, életem,

győztes, ifjú, halhatatlan.

*Bódás János*

**Írás a Kézen**

Így szól a Mása-nincsen,

a Soha-nem-múló,

a Megnevezhetetlen

s mégis Nyilvánvaló:

Kezem neveddel jelzett,

kezedben lásd nyomát;

szeretlek úgy, ahogy csak

apád s anyád.

Egy vén emberhez szóltam

az ősi múltban itt:

Eredj el innét, s hagyd el

barátaid.

És ő, szavamat hallva,

nem kérdi: mért? hová?

Körül se néz, elindul

s megy, egyre megy tovább.

Lehet, hogy még nem érted,

az írás mit mutat,

elég, ha járod, mint ő

homályban is utad.

Ha sokszor fáj az élet,

az éj s nap egy sírás,

javadra lesz, csak bízzál,

a kézírás.

S mint egykor az a vándor

hazára s házra lel,

úgy légyen néked is majd,

ahogyan hiszel.

Olvassad hát és értsd emg,

mit írva rejt kezem:

Én rólad soha meg nem

Feledkezem!

*Albrecht Goes – Fükő Dezső*

*(Balog Miklós: Hozsannázó napok, II. 318)*

**Amíg hallod az Úr szavát**

Torzót mutathat életed,

hullhat fejedre durva vád,

amíg hallod az Úr szavát,

az életedhez van remény.

Amíg hallod az Úr szavát,

harcolnod, hinned érdemes,

mert éjszakádnak vége lesz,

hetedszer is felkelsz azért.

Amíg hallod az Úr szavát,

az Ő házához tarozol,

ha mindent el is tékozol

szíved, szívére visszavár.

*Füle Lajos*

*(Balog Miklós: Hozsannázó napok, II. 686.)*

**Bőség**

Látom tele otthonotoknak

minden zuga értékkel, márkás

képek között emelkedetten

szól s koronát ölt az önérzet.

Magnetofon őrzi a szépség

dallamait, TV idézi

otthonotokba a világot,

hűtőszekrény és ventillátor

tessékeli vissza a nyár

hőhullámait,

csempészve állig

beépített konyha nevet rám,

s gépkocsi áll lenn a garázsban.

Hát a lelketek? Jó dolga van-é

szintén neki? Hol van? – Hiányzik.

Látom, poros a bibliátok.

*Füle Lajos*

*(Balog Miklós: Hozsannázó napok, II. 693)*

**A megfordított könyv**

Régen történt, nagyapám korában:

szülőfalunk fehér templomában

egy idős néni buzgón énekelt.

Minden szavából élő hit lehelt.

Előtte a könyv nyitva, néz bele.

Odatéved a szomszédja szeme:

„A betűt, néném, hogy’ olvassa el,

Hisz fordítva van, miből énekel?!”

A néne ránéz: „Bíz’ az meglehet,

Megfordították a rossz gyerekek!”

S nyugodt biztosan énekel tovább,

a megfordított könyv neki meg nem árt.

Betűt a néne nem ismerhetett,

mert iskolába ő nem mehetett…

Nekünk a betű már jó ismerős,

de – van-e hitünk oly biztos, erős?

*Nagy Kornélia*

*(Balog Miklós: Hozsannázó napok, III. 69.)*

**Törött rádió**

Kis asztalon ébenfa ládikó.

Varázsszemével rádnéz: rádió.

Üveglapján sok büszke név rezeg,

Jelek, világok, kinyújtott kezek.

Karcsú fogói hívnák, öntenék

Hét világrészből a gazdag zenét.

Egy billentés s már hallanál igét:

Eljönne hozzád az emberiség.

A Végtelen beszél, ha egyet intesz:

Én Istenem, milyen szép volna mindez!

De a szegény gép nem tud hallani:

A belsejében eltört valami.

Eltört, vagy megrepedt, vagy kialudt?

Vagy a Mester egy percre elaludt,

Mikor szerelte, s már így született?

Mindegy, szegény gép néma és siket.

Hiába szól a szép emberi szó,

Nem fog rezegni ez a rádió.

Égen és földön zeng a nagy Zene,

De nincs itt szív, mely visszazengene.

A szív megállt, a finom test halott.

- Szíves rádiók, imádkozzatok,

Hogy testvéretekre rátaláljon egyszer

És adja vissza életét a Mester!

*Sík Sándor*

*(Balog Miklós: Hozsannázó napok, III.507)*

**ÍGY OLVASSAD!**

Mit ér a szó s a holt betű,

ha a Lélek hatja át?

A Lélek vezessen téged,

ha olvasod a Bibliát.

Mert ,,öl a betü‘‘; önmagában

okoskodás és bölcselet;

de a Szentlélek hatására

a holt betűből Ige lesz.

És ha az Ige hatni kezd,

belőle árad fény, erő,

vigasztalás, újult élet,

bizalom, nagy hit, vakmerő.

S a régi Könyv mind Ige lesz,

amely ,,enni és inni‘‘ ád.

Olvasd hát, de így olvassad

naponként majd a Bibliád.

És amin tán mosolyognak

múló világunk bölcsei:

életedben megteremnek

A Szentlélek gyümölcsei.

*Fejszés Ádám*

**FOHÁSZ**

Uram, ha Igéd életté válna bennem,

Hogyha erejétől szárnyra kapna lelkem,

Nem tapadnék sárhoz, röghöz...

Múló földi kincsek láttán

Nem ejtene meg a sátán.

Uram, hogyha Igéd növekedne bennem,

S vele együtt nőne, gazdagodna lelkem,

Nem tördelném erőmet el...

Apró, mihaszna célokért

Nem hagynám veszni a babért.

Uram, hogyha Igéd lángra gyúlna bennem

S általa hevülnék, ékesedne lelkem,

Nem válnék eggyé salakkal...

Ha éltemre szenny tapadna,

Nem tűrné tüzed hatalma.

Uram, hogyha Igéd szétáradna bennem,

Mint kenyeret, vizet óhajtaná lelkem,

Szükséget nem látnék soha...

A pusztában is szüntelen

Italom lenne s kenyerem.

Uram, add hogy így legyen!

*Frittmann László*

A hit hangjai, 51\*

A Te szavad, ó, nagy Isten A vigasz kútforrása;

Ne légyen köztünk itt egy sem, Ki szomjazná hiába.

Ó, üdíts fel szent Igéddel, Hogy majd kellő időben

Gyümölcsöt hozzunk bőven.

2. A Te szavad láng, kard s villám, Mely megtör kemény szívet.

Áthat szírten és szív falán, S megítél minden vétket.

Jó Istenünk, Ím könyörgünk: Igéd a bűnt kiirtsa,

A szívünket tisztítsa!

3. Szent Igéd hajnalcsillagunk Vándorútunk számára.

Mint tudatlan, hozzá futunk, Bölccsé tesz fénysugára.

Te égi fény, Éltünk egén, Világíts a lelkünknek,

Tévúttól, bűntől ments meg! (\*BGyÉ. 179.)

A hit hangjai, 100\*

Áldott szavad által, Uram, eltölt a remény:

Kapu tárul a jövőmre, Bennem élsz, Benned én.

2. Áldott szavad által, Uram, békéd száll reám,

Győzedelmes Jézus Krisztus, Megtartóm, Kősziklám.

3. Áldott szavad által, Uram, eggyé lesz a föld.

Szeretetben, békességben, Téged áld, égi Hőst.

4. Áldott szavad által, Uram, néped már nem fél.

Kapu tárul, hív a holnap, Közel van már a cél! (\*BGyÉ. 383.)

A hit hangjai, 303\*

Isten áldott, szent igéje Élő, tiszta, hűs forrás.

Földi létben üdvösségre Ez készít fel, semmi más.

Egyedül a Szentírás! Egyedül a Szentírás!

2. Eltűnik majd minden érték, Megemészti rozsda, moly,

Ám az Ige örök mérték, Bölccsé tesz és tanácsol.

Benne Isten szava szól. Benne Isten szava szól.

3. Általa nyert élő hittel Kősziklára építünk,

Ha az igét tisztelettel Forgatja kezünk, szívünk.

Ez az üdvünk s életünk. Ez az üdvünk s életünk.

4. Isten szava adhat békét, Harcunkban ez bátorít,

Adja áldott menedékét, Ha kísértő háborít.

Győzelmessé tesz a hit, Győzelmessé tesz a hit.

Fedd és int, hogy vésztől mentsen, Hogyha bűnbe tévedünk,

És a jó úton vezessen, Tisztán tartsa meg szívünk.

Szent legyen az életünk, Szent legyen az életünk. (\*BGyÉ. 180.)

**Evangélikus Énekeskönyv, 289**

1. Mint édesatyja asztalát, ha körülveszi a család, Úgy vesszük körül igédet, Úgy hallgatunk, Jézus, téged.  
  
2. Szólj hozzánk, hívunk és várunk. Te töltsd be minden hiányunk! Küldd el közénk Szentlelkedet, Hogy hitünk lángját gyújtsa meg!  
  
3. Te segíts, hogy a fül, a szem Figyeljen reád csendesen. És gondolatunk kösd ide, Hogy egy se szálljon messzire!  
  
4. Áldd meg e csöndes perceket, Hadd legyünk együtt teveled, És te add, hogy ne éhezzünk, Az élet kenyerét nekünk!

Lina Sandell-Berg 1832-1903 (svéd).

**Vasárnap délelőtti istentisztelet:**

**Mk 11:12-14, 20-25**

**Higgyetek Istenben!**

12És másnap, mikor Bethániából kimentek vala, megéhezék.  13És meglátván messziről egy fügefát, a mely leveles vala, odaméne, ha talán találna valamit rajta: de odaérvén ahhoz, levélnél egyebet semmit sem talála; mert nem vala fügeérésnek ideje.  14Akkor felelvén Jézus, monda a fügefának: Soha örökké ne egyék rólad gyümölcsöt senki. És hallák az ő tanítványai.

20Reggel pedig, a mikor mellette menének el, látják vala, hogy a fügefa gyökerestől kiszáradott.  21És Péter visszaemlékezvén, monda néki: Mester nézd, a fügefa, a melyet megátkoztál, kiszáradott. 

22És Jézus felelvén, monda nékik: Legyen hitetek Istenben. 23Mert bizony mondom néktek, ha valaki azt mondja ennek a hegynek: Kelj fel és ugorjál a tengerbe! és szívében nem kételkedik, hanem hiszi, hogy a mit mond, megtörténik, meg lesz néki, a mit mondott. 24Azért mondom néktek: A mit könyörgéstekben kértek, higyjétek, hogy mindazt megnyeritek, és meglészen néktek. 

25És mikor imádkozva megállotok, bocsássátok meg, ha valaki ellen valami panaszotok van; hogy a ti mennyei Atyátok is megbocsássa néktek a ti vétkeiteket.

**Kálvin igemagyarázata**

Rábold Gusztáv fordításában

*Forrás: Kálvin János magyarázata Máté, Márk és Lukács összhangba hozott evangéliumához, III. kötet. 1942. Budapest. (178. kk. old.)*

Eltérő egymástól Máténak és Márknak az elszáradt fügefára vonatkozó elbeszélése: Máté szerint ugyanis egy nappal később történt ez, mint Krisztus királynak vallotta magát, Márk pedig mintha még az ezután következő napra tenné ez eseményt. Mindazonáltal könnyű e kérdést megoldani. Abban ugyanis egyetértenek, hogy Krisztus akkor átkozta meg a fát, mikor az ünnepélyes bevonulását követő napon a városba jött. Márk csak azt mondja (amit Máté elhallgat), hogy a kővetkező napon vették észre a dolgot a tanítványok. Tehát bár pontosabban jelölte meg Márk az időrendet, mégsem mond semmi eltérőt sem. ….

18. *Reggel pedig a városba visszajövet.* Krisztus az említett ünnepélyes bevonulás és a húsvét napja közt Bethániában volt éjjeli szálláson: közben pedig megjelent a templomban tanítani. Máté és Márk mondja el a közbeeső történetet, hogy Krisztus, mikor a városba ment, megéhezett, odament egy fügefához, s mivel a leveleken kívül egyebet nem talált rajta, megátkozta, a megátkozott fa pedig az ő szavára azonnal elszáradt.

Hogy azután Krisztus nem színlelte az éhséget, hanem valóban szenvedte is, azt kétségtelennek veszem. Tudjuk ugyanis, hogy önként alávetette magát a mi testi gyöngeségeinknek, bár természete szabad és ment volt tőlük.

A nehézség azonban abban van, hogy hogyan csalódott, keresvén gyümölcsöt az üres fán, különösen mikor még nem is volt gyümölcsérés ideje? Azután, hogy miért lobbant oly heves haragra az ártatlan fa ellen?

Nincs azonban semmi képtelenség abban, ha azt mondjuk, hogy előtte, mint ember előtt ismeretlen volt a fának faja: mindazonáltal lehetséges, hogy szándékosan közeledett hozzá, a nélkül, hogy tudta volna az eredményt.

Az átkozásra bizonyára nem a heves harag indította (hiszen nemcsak igazságtalan, hanem gyerekes és nevetséges is lett volna az ilyen bosszúállás), hanem **mivel a testi érzésnél fogva terhes volt reá nézve az éhség, ellenkező érzelemmel igyekezett ezt legyőzni, azzal t. i., hogy előmozdítja az Atya dicsőségét,** amint egy más helyen is mondja: „Az én eledelem az, hogy az Atya akaratját cselekedjem” (Ján 4, 34). Itt is a fáradsággal és az éhséggel küszködött: és én inkább hajlok ama magyarázat felé, hogy **az éhség alkalom volt neki a csodatevésre és övéi tanítására**. Mivel tehát az éhség bántotta őt és eledel nem volt kéznél, máshonnan vesz magának táplálékot, t. i. Isten dicsőségének terjesztéséből. A fával pedig jelt akart elénk adni arra, hogy minő sors vár végül is a képmutatókra. Egyúttal azt akarta megmutatni, mennyire hiábavaló és semmit érő az ő színlelésük.

19. *Gyümölcs terajtad ezután soha örökké ne teremjen.* Tanuljak meg ebből, hogy mit jelent a „megátkozás” szó, azt t. i., hogy terméketlenségre ítéltetik a fa: amint viszont megáldja az Úr, mikor szavával termékenységet lehel belé. Márk szavaiból azonban világosabban kitűnik, hogy nem száradt ki rögtön a fügefa, vagy legalább is nem vették ezt észre a tanítványok, míg másnap lombjaitól megfosztottan nem látták. Márk ugyanazt, amit Máté közösen az összes apostoloknak ad a szájukba, egyedül Péterrel mondatja; de mivel Krisztus többes számban válaszol, könnyű ebből következtetni arra, hogy egy kérdezett valamennyi nevében.

21. *Jézus pedig felelvén.* A példa alkalmazását messzebbre kiterjeszti Krisztus, hogy tanítványait hitre és bizakodásra bátorítsa. Márknál először egy általános buzdítás van előrebocsátva, hogy *legyen hitetek Istenben.* Erre következik az ígéret, hogy a hittel elnyerik mindazt, amit csak kérnek Istentől.

Hittel lenni Isten iránt annyit jelent, mint teljes bizonyossággal ígérni önmagunknak és várni Istentől mindazt, amire szükségünk van. Mivel azonban **a hit, ha egy kevés is van bennünk, rögtön imádkozásra fordul**, és Isten kegyelmének az ige által megmutatott tárházaihoz hatol, hogy ezeket élvezze, ezért kapcsolja Krisztus a hithez az imádkozást. Mert ha csak annyit mondott volna, hogy meglesz mindaz, amit majd óhajtunk, egyesek előtt nagyon is parancsolónak és gondtalannak tűnt volna fel a hit. Amiért is kimutatja Krisztus, hogy **csak azok hisznek igazán, kik az ő jóságában és ígéreteiben bizakodva, alázatosan fordulnak őhozzá**. Ez a hely azonban nagyon alkalmas **a hit mibenlétének és természetének kifejezésére**, hogy u. i. **nem egyéb az az Isten jóságán megnyugvó bizonyosságnál, mely kételkedést nem enged meg**. Krisztus ugyanis csak azokról hiszi el, hogy hisznek, kik kétség nélkül állítják, hogy Isten kegyes őhozzájuk és nem kételkednek azon, hogy megadja nekik, amit kérnek.

Ebből látjuk, mily ördögi koholmány kápráztatta el a pápistákat, kik a hitet kétkedéssel vegyítik össze: sőt ostoba képzelődéssel vádolnak minket, ha Istennek irántunk való atyai szeretetére vonatkozó meggyőződésünkben eléje merünk állani. Pedig Pál Krisztusnak ama jótéteményét, hogy a benne való hitből van a mi bátorságunk, különösen azzal ajánlja, hogy bizodalomra gerjedünk Isten iránt (Ef. 3, 12).

Megtanít továbbá ez a hely minket arra, hogy **a hit igazi próbája a kérésekben áll**.

Ha valaki azt vetné ellen, hogy sohasem találtak volna meghallgatásra az olyan óhajok, hogy a hegyek a tengerbe vessék magokat, erre könnyű megfelelni azzal, hogy Krisztus, mikor a hit szabályának veti alá a könyörgéseket, nem bocsátja szabadjukra az emberek óhajait, hogy tetszésük szerint bármit kívánjanak. Úgy kell ugyanis lenni, hogy a Szentlélek Isten igéjével zabolázza meg és kényszerítse engedelmességre minden indulatunkat. Határozott és kérésünk iránt való **minden kétkedéstől mentes bizakodást kíván Krisztus. De honnan vegye ezt az emberi elme, ha nem Isten igéjéből**? Most tehát látjuk, hogy Krisztus nem ígér a tanítványoknak semmit sem, ha nem tartják magukat az Isteni tetszés határain belül.

Márk 11: 25 *És mikor imádkozva megállotok…*

Csak azt fejti ki itt Krisztus, miért van alkalmazva ez a feltétel: Bocsásd meg nekünk, miképpen mi is megbocsátunk: azért t. i., mert Isten csakis akkor lesz irántunk engedékeny, ha mi is engedékenyeknek mutatkozunk a bocsánatadásban azok

iránt, kik bennünket megbántottak.

S ennek az intésnek, hacsak keményebbek nem vagyunk a vasnál, valóban meg kell bennünket lágyítania annyira, hogy hajlandók legyünk a vétkek megbocsátására. Tudjuk, hogy ha Isten külömböző vétkeinket naponta meg nem bocsátaná, számtalanszor pusztulnánk el: és egyedül ama feltétel mellett helyezi nekünk kilátásba a bocsánatot, ha mi is megbocsátjuk atyánkfiainak mindazt, amit ellenünk vétettek. Tehát szinte elszánt lélekkel ítélik önmagukat pusztulásra, és szántszándékkal teszik Istent önmaguk iránt engesztelhetetlenné, kik a rajtuk esett sérelmeket nem akarják, elfelejteni.

**Harc - hitért**

Krisztus! Uram!

Megdöbbentenek szent szavaid ...

Ha annyi hitünk volna ...

Ha annyi hitem volna.

Ha volna .. .

Ha volna

mustármagnyi legalább!

Hegyek hőkölnének a tengermélybe.

Hithősök példájára figyelek.

Évezredek távolában

választott néped útja tündököl.

- Tengerszoros ...

sós vízből szakadék-falak ...

Kiszikkadt föveny . ..

Menekülő ezrek rohama . . .

Üldözők félelmes sikolya .. .

Szabadság!

Maroknyi nép diadala

százszoros túlerő ellen is.

Ha hitünk volna!

Ha hitem volna ...

Uram!

Dobhártyámon dübörög kemény beszéded.

Hitvallóid sorakoznak,

végtelen sorokba tömörülnek.

Hittek,

szóltak

s győztek!

Mártírvér hullott, ha kellett.

Nem léptek soha hátra. –

Előrementek mindig,

céltudatosan, keményen,

feltartóztathatatlanul!

Koronás, tiarás, babérkoszorús,

gőgös fejek előtt is emelt-fejűek,

szigorú tekintetű bátrak,

hitük által szárnyaló nagyok,

roppanthatatlan gerincűek,

a mélyből égig emelkedő tiszták.

Halászok, vámosok, kézművesek,

evangélisták, apostolok,

megnyílt-szemű fáklyahordozók,

szívünkig is tüzet hozók.

Hit.

Hitük.

Hitszilárdságuk.

Krisztus! Uram!

Látod, milyen szegény vagyok . . .

Hitért esdeklő koldus.

Üres cserépedény az életem.

Ha annyi hitünk volna .. .

Ha annyi hitem volna,

mint egy szem apró mustármag. . .

Ha volna!

Ha volna . ..

De én olyan szegény vagyok!

Letepernek a gondok.

A bűn szíven sebez.

Gyávaság árnyai lappangnak lelkemben.

Szándékaim fagyott rügyek.

Segítőkészségem hervadtan elalél.

Számban kihűl a szó, amíg kimondom.

Rideg rácsok között vacog

szabadság-szomjas énem.

Uram! Adj hitet!

Szórj szívembe élet-magot.

Taníts hinni.

Növeld hitemet.

Emelj azok sorába,

akiknek volt az életében

egy mustármagnyi drágakincs!

*Gerzsenyi Sándor,* 1971 (Első kéve c. kötetből, 297. old)

**Gyömölcs – gyümölcstermés….**

**A fügefa**

(Lk 13:6-9)

A fügefa számára láthatatlan

világ az, hol sorsáról döntenek.

Egy esztendő oly gyorsan leperek,

s ha nincs gyümöcs, a fejsze csattan

a csupán lombot hizlaló gyökéren.

Kertész és gazda ím, megegyezett.

ha nem terem, nincs más mód rá, nem lehet

megmenteni a fát már semmiképpen.

ember, te vagy e fa, és én vagyok.

És meddő létünk nem fáj, nem sajog?

Hű Vincellérünk mindent megtett értünk.

Nekünk csak a gyümölcstermés marad.

Ha élhetünk, csak erre nézve élünk,

ítélet után, kegyelem alatt.

*Balog Miklós, 1998. január. (Kévéim c. kötetből, 265. old.)*

**Legyen belőled haszna**

Gyümölcsöt vár a fától ím a Gazda.

ezért áradt napfény és eső

s belé a földből éltető erő,

legyen Gazdájának belőle haszna.

Rólad van szó, testvérem, vagy barátom

- az ige nem levegőben lebeg -,

bár hasznodat veszik az emberek,

e haszon nem segít át a halálon.

Csupán a kegyelem, mely haladékot,

időt adott, hogy hálából teremj,

a nagy Gazdával többé ne perelj,

s hogy ahol Ő, te is örökre légy ott!

Ezért, ha kér mármit is, te tedd meg!

Legyen belőled haszna Istenednek!

*Balog Miklós, 1998. február (Kévéim c. kötetből, 266. old.)*

Victor János:

Máté 21,18-22

**ÍTÉLET**

A terméketlen **fügefa elszáradása nyilvánvalóan az** **Izráel sorsát példázza**. Isten arra választotta ki ezt a népet, hogy benne előkészítse az Ő Fiának az országát. De nem talált rajta gyümölcsöt. Krisztus csak visszautasításban részesült közöttük. Már csak napok kérdése volt, hogy keresztre feszítsék. Ezért el kellett jönnie az ítéletnek. Terméketlen fákra mindig ítélet vár.

Az elszáradt fügefával Jézus **olyan igazságot tár fel, amelynek a** **jövendőben is figyelmeztetnie kell híveit**. Ahogyan Jézus csodát tett, csodák fogják kísérni az Őt követők munkáját is, ha lesz bennük hit. Emberileg lehetetlen dolgok is végbemennek a hívő imádság meghallgatásaként, Isten hatalma által. Ezért a hívő ember útjában nem állhat akadály, ha mégoly nagynak tűnik is. A hegyek is leomolnak.

Izráel bűne és baja az volt, hogy nem találtatott benne ilyen hit, csak keveseknél. Isten csodálatos, új lehetőségeket tárt fel régi kiválasztott népe előtt Krisztus által. Ők azonban bezárkóztak régi, szűk, megkövesedett életükbe. Nem teremtek Istennek tetsző „gyümölcsöt”. Aki nem tárja fel Isten előtt hittel a lelkét, hogy Isten véghezvihesse csodáit benne és általa, arra csak az „elszáradás” sorsa várhat.

**Márk 11,11-14**

**A terméketlen fügefa**

Az ünnepre készülődő fővárosba és annak templomába bevonulnva Jézus „mindent körülnézett”. Hogy mit látott, nemcsak a dolgok felszínén, hanem annak leple alatt is, az megérthető abból, hogy éjszakára nem maradt ott, hanem biztonság kedvéért „kiménen Bethániába”. Azt látta, hogy az ellenséges elzárkózás már véglegessé vált, sőt támadásra készül ellen. (11.v.)

Amikor másnap egy hazug módon gyümölcsöt ígérőt lombos fügefában csalódnia kellett, mert éhségét csillapító gyümölcsöt nem talált rajta, ebben példázva látta azt a nagy fájdalmat, amelyet népének hitetlensége okozott neki. Hogy vágyakozott a lelke munkájának eredményét meglátni! és milyen jogosan elvárhatta volna szolgálatának megtermő gyümölcseit! (12-13.v.)

A terméketlen fügefára lesújtó átkával örökre szemléletes példáját adta annak: milyen ítélet éri utól azokat, akik ilyen fájdalmas csalódást szereznek neki. „Soha ne egyék gyümölcsöt rólad senki!” Aki nem termi meg az elvárható gyümölcsöt, attól elvétetik egyszer a lehetősége is annak, hogy valaha jóvátegye az elmulasztottakat. És senki sem tudhatja: meddig vár még Isten? (14.v)

Forrás: **Victor János: Csendes percek** – Elmélkedések (Koinónia kiadó, Kolozsvár, 2006)

**Vasárnap délutáni istentisztelet**

**Erdélyben:**

**Jónás 4:1-11**

**Haragos próféta, kegyelmes Isten**

1És igen rossznak látszék ez Jónás előtt, és megharaguvék. ([Jer 25,16](https://szentiras.hu/KG/Jer%2025,16)) 2Könyörge azért az Úrhoz, és mondá: Kérlek, Uram! Avagy nem ez vala-é az én mondásom, mikor még az én hazámban valék? azért siettem, hogy Tarsisba futnék, mert tudtam, hogy te irgalmas és kegyelmes Isten vagy, nagy türelmű és nagy irgalmasságú és a gonosz miatt is bánkódó. ([2Móz 34,6; Jóel 2,13](https://szentiras.hu/KG/2M%C3%B3z%2034,6;%20J%C3%B3el%202,13)) 3Most azért Uram, vedd el, kérlek, az én lelkemet én tőlem, mert jobb meghalnom, mintsem élnem! 4Az Úr pedig mondá: Avagy méltán haragszol-é? 5Majd kiméne Jónás a városból, és üle a város keleti része felől, és csinála ott magának hajlékot, és üle az alatt az árnyékban, a míg megláthatná, mi lészen a városból? ([2Kor 4,33](https://szentiras.hu/KG/2Kor%204,33)) 6Az Úr Isten pedig egy tököt rendele, és felnöve az Jónás fölé, hogy árnyékot tartson feje fölött és megoltalmazza őt a hévség bántásától. És nagy örömmel örvendezék Jónás a tök miatt. ([Ésa 1,15](https://szentiras.hu/KG/%C3%89sa%201,15)) 7De másnapra férget rendele az Isten hajnal-költekor, és megszúrá az a tököt, és elszárada. ([Jón,4 32.](https://szentiras.hu/KG/J%C3%B3n,4%2032.)) 8És lőn napköltekor, hogy tikkasztó keleti szelet rendele Isten, és a nap rátűzött a Jónás fejére, és ő elbágyada. Kiváná azért magának a halált, és monda: Jobb halnom, mint élnem! ([Zsolt 76,7](https://szentiras.hu/KG/Zsolt%2076,7)) 9És monda az Isten Jónásnak: Avagy méltán haragszol-é a tök miatt? És monda: Méltán haragszom, mind halálig! ([Jón 7,21; Luk 22,42](https://szentiras.hu/KG/J%C3%B3n%207,21;%20Luk%2022,42)) 10Az Úr pedig monda: Te szánod a tököt, a melyért nem fáradtál és a melyet nem neveltél, a mely egy éjjel támadt és más éjjel elveszett: 11Én pedig ne szánjam Ninivét, a nagy várost, a melyben több van tizenkétszer tízezer embernél, a kik nem tudnak különbséget tenni jobb- és balkezük között, és barom is sok van?! ([Zsolt 13,2](https://szentiras.hu/KG/Zsolt%2013,2))

**Jónás vallomása**

Ninivébe küldtél,

Társis felé mentem.

Szolgálatra kértél,

Én elmenekültem.

Nem tetszett a terved,

Önzőn azt akrtam:

Ne kapjon kegyelmet,

Kinek más istene van.

Akik leigázták

Választott népedet,

Vegyék most jutalmát

Kegyetlenségüknek!

Mikor jött a vihar,

Mély álomba merültem.

Szent akaratoddal

Még akkor sem törődtem.

Számonkérő szóra

Bűnöm beismertem.

Nem vártam irgalomra,

A halálom kerestem.

De mert Te szerettél,

Életben maradtam.

Kegyelmed fényénél

A leckét megtanultam:

Aki engedetlen,

És előled menekül,

Az minden lépésében

Veled szembe kerül.

Magát teszi tönkre,

Közben másnak is árt.

Engedetlensége folytán

Átokká tesz sok áldást.

Téged le nem győzhet,

Nagy az erőd s hatalmad.

Terved véghezviszed,

Örökké tart irgalmad.

A bűnös városnak,

S az engedetleneknek

Szívből megbocsátasz,

Ha hozzád közlednek.

*Gergely István, 1912 (Csodatemplom c. kötetből, 199. old)*

**Egyensúly**

Gyakran vagyok heves Péter:

Málkus fülét rég lecsapván

kérdezem meg csak az Úrtől,

kivonhatom-e a szablyám.

Máskor Jónássá puhulok:

hullám nyelhet tőlem mindent,

rossz-magammal cimborálok,

és kijátszanám az Istent.

Bár ne lennék se bősz Péter,

se langy Jónás! Inkább Dávid:

akkor küzd, ha Isten küldi,

s engedelmes a halálig.

*Gerzsenyi Sándor, 1957 (Első kéve, 176)*

# *Victor János, 1952:* Isten bűnös prófétája

(Theológiai akadémiai istentiszteleten tartott prédikáció.)

(1952. 02. 21.)

**Lekció:** Jónás 4, 1 – 4.

**Textus:** „Tudtam, hogy te irgalmas és kegyelmes Isten vagy,   
nagy türelmű és nagy irgalmasságú és a gonosz miatt is bánkódó.”   
Jónás 4, 2.

Amikor a Szentírásnak több kínálkozó helye közül végül is ez ragadott meg úgy, mint amelyről ez alkalommal szólanom kell, úgy éreztem, hogy kár, hogy ma nincs úrvacsorai istentiszteletünk, és nem a szent vendégségre való előkészítésül szolgálhat igehirdetésem. Mert erről az Igéről csak bűnbánati prédikációt lehet tartani. Ha valóban megszólít bennünket általa Isten, akkor nagyon odakívánkoznánk végül mindnyájan a kegyelem láthatóan is megterült asztalához, hogy ránk nehezedő bűneinket ott ünnepélyesen megvalljuk, és terhük alól elnyerjük a feloldoztatást. De utóvégre nem az a fontos, hogy Isten Fiának érettünk megtöretett teste és kiontatott vére külső jegyekben is előttünk álljon és azokat látható módon magunkhoz vegyük. Így is odaterelhet bennünket elmélkedésünk magához a valósághoz: a mi Urunk Jézus Krisztus keresztjéhez, amelyről ezek a külső jegyek tanúskodnak és kezes­kednek, és részünk lehet az óhajtott vendégségben: a megtisztító és megújító kegyelem valóságában.

Magyarázatra nem igen szorul alapigénk. Mindnyájunk előtt ismeretes a kontextusa, és mindnyájunk lelkében máris felelevenedett az az egész történet, amelynek a záró szakaszában előfordul.

Legfeljebb annyit jegyezzünk meg, hogy Jónás prófétának e szavai, amelyekben elkesergi Isten előtt az ő haragját amiatt, hogy Isten elfordította Ninive lakosai felől az ítéletet, amelyet őáltala meghirdetett, – nem a saját szavai, hanem idézett szavak. Majdnem szóról szóra ezekben a szavakban szólal meg Istennek a jellemzése abban a történetben, amelyet az Exodus könyvében olvasunk a Mózesnek kiváltságos osztályrészül jutott theophaniáról. Ahogyan az ókorban királyok elvonulásakor herold futott előtte és elkiáltotta mindenkinek hallatára a király magas címeit és magasztaló jelzőit, hogy mindenki tudja: ki az, aki közelget, úgy zeng Mózes fülébe is a neki megjelenő Úr közeledtekor ugyanez a szózat. Nem csoda, hogy azután az évszázadok folyamán zsoltáríróknál és prófétáknál találkozunk a ki- kiújuló visszhangjával, mint itt Jónás ajkain is. Ünnepélyes hangú, sommás megvallása volt ez az Ót. idején annak: milyen Istennek jelentette ki magát az Izráel Istene.

Jónás persze visszaél itt ezzel az idézettel. Meg szokott ez történni az ilyen gyakran használt, és megszokottá vált szavakkal. Elveszíthetik szentségüket, megüresedhetnek, és elcsépelt szólamokká válhatnak. A magunk egyházi életéből is jól ismerhetjük ezt a bűnös visszaélést, – éppen az alapigénkben foglalt szavakkal is. Néhány évtizeddel ezelőtt magam hallottam vidám, adomázó lelkészi társaságban a következő esetet, amely pedig inkább megsiratni, mint megkacagni való, mert egyházunk akkori nagy lelki romlása tükröződik benne. Ma már, remélem, inkább megbotránkozást is kelt, mint jókedvet. Szeretném hinni, hogy most is, még ha önkéntelenül mosoly támad is az ajkunk körül, mindjárt oda is fagy, mert átérezzük: milyen tragikus ez a történet valójában. Arról szól, hogy a templomból megérkezett a segéd­lelkész, aki elvégezte az istentiszteletet, és leveti a palástját. A principális, aki közben otthon unatkozott vagy szórakozott a pipája füstje mellett, megkérdezi: „Miről prédikált tiszteletes öcsémuram?” A válasz kézlegyintés volt és néhány rövid szó: „Amiről már szokás: kegyelem, irgalom, satöbbi...”

A Jónás visszaélése nem ez volt, hanem – ha lehet itt fokozatokat megállapítani, – még ennél is nagyobb. Nála olyan súlyosan tragikus esettel állunk szembe, hogy annak feszültsége már valóban a humor mosolyában oldódhat csak fel. A történet maga is úgy állítja elénk, hogy mo­solyognunk kell rajta, mint valami duzzogó gyermeken, aki ostobaságában már nevetsé­gessé válik. Jónás ugyanis, amint nyilvánvaló, nem cinikusan vette ajkára ezeket a szavakat. Tisztában volt a bennük kifejezett komoly valósággal. Hiszen most bizonyultak igaznak a szeme előtt, amikor Isten Ninive népével szemben is csakugyan olyan Istennek mutatta magát, amilyennek ez az ősi hitvallás régtől fogva hirdette. Éppen ezért lázad fel Jónás lelke Isten ellen, és keserű szemrehányást tesz neki azért, hogy Ő ilyen Isten.

Lehetséges ez? Hogy valaki, aki Istent „irgalmas és kegyelmes, nagy türelmű és nagy irgalmasságú, a gonosz miatt is bánkódó”, vagyis még az emberek feletti ítéletét és minden abban foglalt rosszat is megbánó és szíve szerint, ha csak lehet, elfordító Istennek ismeri, – lehetséges, hogy ezért Őt ne állandó dicsérettel magasztalja, hanem szemrehányóan bírál­gassa? És lehetséges, hogy ebbe a szerencsétlen eltévelyedésbe éppen próféta essék bele, aki ki van választva Isten üzeneteinek az emberek között való hirdetésére? A mi életünkben aligha fordul elő az Istennel való ilyen nyílt perlekedő szembenállás az Ő nagy kegyelmes­sége miatt. A mi ajkunkon olyan szó nemigen fakad, mint Jónásén. De a szívünk mélyén? Nem csak másoktól elhallgatva, hanem még magunknak sem megvallva?

Hiszen Jónásban is ott élt ez az Isten ellen való lázadás már jóval azelőtt, hogy ilyen képtelen módon kifakadt belőle. Most elárulja: „Avagy nem ez volt-é az én mondásom, mikor még az én hazámban valék?” Mintha azt mondaná: „Ugye megmondtam?” Nem mondta senkinek sem hallható szóval, de magában titkon mégis mondogatta. És, amint most megvallja: ezért szökött el az isteni parancs elől, amely őt Ninivébe rendelte, a Társisba induló hajón az ellentétes irányba. Ha ő bízhatott volna abban, hogy Isten azt a kemény ítéletet, amelyet Ninive ellen meg akar hirdettetni, kíméletlenül mindenképpen végre is fogja hajtani, akkor nem szökött volna el. De már akkor élt a gyanúperrel: még megtörténhet, hogy az Úr megszánja a pusztulásra ítélt nagy pogány várost, és az megmenekedik a veszedelemtől. Ezért ilyen Istent nem akart szolgálni, és nem is teljesítette volna szolgálatát, ha Isten szinte a nyakánál fogva át nem menti őt a közbejött halálos veszedelmeken, és oda nem kényszeríti őt végül mégis Ninivébe. Jól ismerjük mi is a magunk szolgálatából az ilyen vonakodásokat és ellenszegüléseket, s azokat a kerülő utakat, amelyeken át Istennek vezetnie kell bennünket, és azokat a kényszerítő eszközöket, amelyeket fel kell használnia, hogy végül mégis csak végbemenjen általunk az Ő akarata. Vajon nálunk is nem mindig az a titkos magyarázata az ilyen bonyodalmaknak, hogy a lelkünk mélyén lázadótársai vagyunk Jónásnak az „irgalmas és kegyelmes Isten” ellen?

Az a nagy jótéteménye az Igének, amint most szól hozzánk, hogy ezt a lázadást nyíltan kifakadó formában tárja elénk, hogy ennek tükrében megvizsgálva magunkat, ráeszméljünk a magunk titkon őrzött és sokszor mimagunk előtt is rejtegetett, de azonos lázadásaira.

Jónás bűnét közelebbről megvizsgálva, abban három olyan bűnnek az összeszövődését ismerhetjük fel, amelyet alighanem felfedezhetünk mi is mindnyájan magunkban. Az egyik, a senki emberfiához nem illő **fölényeskedés Istennel szemben.** A másik, az Istenhez, a mi Istenünkhöz nem méltó **szűkkeblűség** bűne. A harmadik a **hálátlanság** bűne, amely éppen konkréte Jónáshoz illett a legkevésbé.

## I.

Az alapbűn, amelybe Jónás beleesik, hogy – akármiről van is szó bírálatában, – ő egyáltalán felül meri bírálni az ő Istenét. Mintha ő jobban értene ahhoz, hogy hogyan is kell Istennek viselkednie, hogy abban az Ő Isten-volta kitűnjék és érvényesüljön. Szemrehányó szavaiban benne foglaltatik a ki nem mondott kioktatás: miért nem kérsz tőlem tanácsot és útbaigazítást, hiszen így nem sokra fogod vinni, s én meg tudnám neked magyarázni, hogyan is kell a te dolgodat csinálni!

Mármost, ez az Istennel szemben való pökhendi fölényeskedés ott szunnyad mindnyájunk szívében, mint hajlandóság. Nincs ember, aki ne szolgálná Istent sokkal szívesebben úgy, hogy maga szabja meg a feltételeket és módokat, és Isten aztán igazodjék ahhoz. És általában nehéz lecke van feladva mindnyájunk számára abban, hogy meg kell tanulnunk az Isten között és magunk között elismerni és szem előtt tartani azt az egyetlen lehetséges viszonyt, hogy Ő van felettünk, messze felettünk, és mi alul vagyunk, mélyen Őalatta, még akkor is, amikor Ő egészen közel hajlik alá mihozzánk. Bűnös voltunknak valóságos perverzitása azonban abban nyilvánul meg, amikor éppen akkor toljuk fel magunkat Isten fölé az Ő bíráiul, amikor az Ő végtelen nagy jóságával kerülünk szembe, mint Jónás is.

„A zsidók jelt kívánnak” – mondja Pál apostol, és e tekintetben mindnyájan „zsidók” vagyunk. Istennel szemben azt az igényt tápláljuk, hogy mindenekfelett az Ő nyilvánvaló hatalmában mutassa meg: kicsoda Ő. És ha nem felel meg az ilyen igényeinknek, akkor elégedetlenkedünk Ővele. Jézust elfogadta volna az Ő népe Messiásul, ha emberi váradalmak és vélekedések szerint képviselte volna ebben a világban az Isten uralmát. De mert Ő sem tüzet nem szóratott az égből azokra, akik nem nyitották meg előtte hajlékukat és szívüket, amint még a hozzá legközelebb állók is kívánták volna, sem nem rendelt maga mellé mennyei angyal-légiókat, hogy magát megvédje, és ellenfeleit megsemmisítse, – nem ismerték fel benne az Isten Felkentjét. Az ilyesféle lehetőségek, amelyeket messze elhárított magától, mind benne voltak a Sátánnak abban a kísértő ajánlatában, amellyel kiteregette előtte az egész világot, és biztosította, hogy az egészen az Övé lehet, ha őt elismeri magánál nagyobbnak. De Ő egyedül a mennyei Atyját akarta szolgálni, mint mindenek felett való Urat, az „irgalmas és kegyelmes Istent”. Azt pedig úgy lehetett csak megjelentenie a világnak, hogy „szerte járt jót tévén”, és végül hasonlatos volt „a bárányhoz, amely mészárszékre vitetik”.

A természeti ember számára – magunkban is, másokban is, – ezért marad meg „a kereszt botránya”. Az volt már előzőleg is, mielőtt ténnyé vált. „Nem eshetik ez meg veled!” – kiáltott fel Péter, éspedig valamennyi tanítvány tolmácsaként, amikor Jézus nyíltan kezdett előttük beszélni közelgő kereszthaláláról. Képtelenségnek és lehetetlenségnek tűnt fel előtte a dolog. És később is, amikor már mint megtörtént tény hirdettetett szerte a világon, mindig azt a bíráló ellenvetést váltotta ki, hogy Istent ilyen „erőtlenségbe” öltöztetni annyi, mint kivet­kőztetni Őt Isten-voltából.

Ha mi alázattal le tudunk borulni a Megfeszített előtt, és benne imádni tudjuk az „irgalmas és kegyelmes Istent”, akkor ezt csak annak köszönhetjük, hogy a Szent Lélek világosságánál többet is látunk, mint amennyit ember magától meglátni képes. „Nem gondolsz az isteni dolgokra, hanem csak az emberi dolgokra!” – így feddette meg Jézus Pétert, amikor meg akarta Őt állítani a kereszt felé vivő útján. Vagy jobban fordítva magyarra e szavak jelentését: „Nem Isten szerint, hanem emberi módon gondolkozol!” Ha megadatott nekünk, hogy meg­szabaduljunk ettől az „emberi gondolkozástól”, és Pál apostollal együtt vallani tudjuk azt, hogy „az Isten erőtlensége”, amely mindenekfelett Jézus Krisztus megáldoztatásában jelenik meg előttünk, „erősebb az embereknél”, mert ellenállhatatlanul foglyul ejt, és a maga szolgálatára megkötöz, – akkor adjunk érte hálát, mint az életünk legnagyobb ajándékáért!

Egy régi középkori legenda elmondja, hogy egy Istennel hadilábon álló büszke lovag egyszer elhatározta, hogy párbajra hívja ki Őt. Teljes fegyverzetében és páncélvértezetében a szabad ég alatt megállva odavetette kesztyűjét, és felkiáltott az égre: „Isten, ha vagy, jöjj és vívj meg velem!” A nagy csendességben, amely erre következett, onnan felülről egyszer csak valami fehérség ereszkedett alá, – egy papírlap, amely végül odalibbent a lovag lába elé. Ő felvette és megnézte. Ez volt ráírva: „Az Isten szeretet.” A lovag magába roskadt és térdre borult. Isten legyőzte őt a párviadalban, de a maga módján.

Jaj, sem a középkorban, sem az előtte volt, sem az utána következett évszázadok folyamán keresztyének nagy tömegei nem értették meg, és nem követték ezt az igazságot, amely ebben a legendában kifejezésre jutott! Az egész keresztyén egyház történetét ez a bűn, a Jónás fölényeskedésének a bűne csúfítja el. Emberek attól féltették Istent, hogy Ő a maga módján sohasem fogja tudni célhoz juttatni ügyét, és ezért a maguk „emberi gondolkozásmódja” szerint a maguk gyámkodása alá akarták azt fogni. Amennyire ember képes erre, tönkre is tették vele az Isten ügyét úgy, hogy valóban Isten lesz csak képes azt megmenteni a teljes megszégyenüléstől.

Ehhez azonban a mi részünkről az szükséges, hogy kitisztogassuk a szívünkből minden maradékát a Jónás bűnének. Tudjuk rábízni hódolatteljes alázatossággal Istenre, hogy hadd legyen csak Ő az, aki: „irgalmas és kegyelmes Isten”, aki éppen így tudja megdicsőíteni az Ő mindenek felett álló isteni hatalmát.

## II.

Hogy mármost rátérjünk a Jónás második bűnére, állapítsuk meg, hogy Isten „irgalmas és kegyelmes” volta ellenére természetesen neki sem lett volna kifogása, ha az az ő tulajdon népe felé fordul, és annak válik javára. Az háborította őt fel, hogy Isten Ninive pogány népét is ugyanúgy részesítette „irgalmas és kegyelmes” voltának áldásaiban, ahelyett, hogy ítéleté­vel sújtotta volna. Ez volt Jónás szűkkeblűsége. Ő a maga szeretetét a maga népére korlátozta, és nem tudta megérteni, hogy Isten minden korláton túláradó szeretetnek az Istene minden ember számára.

Az bizonyos, hogy Izrael népének több köze volt Istenhez, mint más népeknek. Ezt a népet Isten megáldotta a maga kijelentésének ajándékaival úgy, mint egyetlen más népet sem. Szövetséges viszonyra lépett vele, hogy a maga világterveiben egészen különleges szolgá­la­tokra használja fel. De mindennek a tudata olyan eltorzult formában jelentkezik Jónás lelké­ben, – és a Jónás könyvének írója ezt azért pellengérezi ki, mert egész népének a lelkében ugyanennek az eltorzulásnak az aggasztó jeleit látta megnyilvánulni, – mintha az ő népének valamilyen különös jussa lenne Isten jóságához, sőt azt le is foglalhatná a maga számára, mint valami monopóliumot. Feledésbe ment az, hogy Izráel népének ez a „kiválasztása” nem azon alapult, hogy más népeknél különb lett volna, hanem csakis azon, hogy Isten ennek a népnek az életében akarta megmutatni minden nép számára, milyen „irgalmas és kegyelmes” Isten Ő.

Nem más történt azonban ebben az esetben, mint ami örök kísértésünk és gyakori bűnünk mindnyájunknak a mi emberi szívünk bűnös romlottságánál fogva. Megvannak a sokféle természeti és lelki közösségeink, amelyekben mintegy megnagyobbítva éljük a magunk énjének az életét. És a szeretetünk – de hányszor! – csak azokra terjed ki, akik így velünk együvé tartoznak. Erre a mintára szűkítjük azután le az Isten szeretetéről való gondolatainkat és váradalmainkat is. „Ha az Isten velünk, kicsoda ellenünk?” – mondjuk gyakran. És jól mondjuk, ha hitből és értelmesen mondjuk. Csak az a baj rendesen, hogy úgy értjük: „Ha az Isten velünk, akkor éppen csak velünk van.” És ezt így várjuk is el Őtőle. Ha pedig a valóságban másképpen viseli magát, akkor nem értjük meg Őt, és duzzogunk ellene.

A még nagyobb baj persze, hogy ilyenkor az a gondolat is belopódzik a lelkünkbe, amely szerint nem is csoda, hogy „az Isten velünk van”. Hozzánk érdemes „irgalmas és kegyelmes Isten” módjára viselnie magát! De másokhoz? Azon megütközünk, és amiatt perbe szállunk Ővele.

Talán emlékezetünkben él még, hogy néhány évvel ezelőtt érdekes teológiai vitácska folyt le néhány külföldi vendégünk és néhány hazai egyházi munkásunk között. A kérdés az volt: feltétlen kegyelem vajon az Isten kegyelme, vagy feltételekhez kötött? A vitában nyilván a vendégek képviselték az Ige világos tanítását: Isten kegyelme feltétlen kegyelem. Akik hazai testvéreink közül ennek ellene mondottak, azok két különböző dolgot zavartak össze. Más Istennek a kegyelme, és más annak az élvezete. Az Ő kegyelmének a boldog bizonyosságát, a benne található békességet és a belőle fakadó erőknek a gyümölcsözését Isten valóban feltételekhez kötötte. Erre vonatkozó ígéretei csakugyan azokra vonatkoznak csupán, akik az Ő kegyelme előtt hittel kitárják szívüket és életüket. De ez nem magának a kegyelemnek a feltétele, mintha ezért volna Isten kegyelmes Isten. Ő ugyan-az a kegyelmes Isten mindenki számára, a hitetlenek számára is.

Óvakodnunk kell, mint a tűztől, attól a kísértéstől, hogy a magunk szeretetét leszűkítve a „mi hívők” nevezetű körre, Istent is úgy összezsugorítsuk, mintha az Ő szeretete is csak erre a körre szorítkoznék. Olyan kicsiny Istenünk lenne így, aki már nem a mindenség Ura és nem az egész emberi nemzetség Gondviselője, aki megkülönböztetés nélkül „hozza fel az Ő nap­ját” mindnyájunkra, és „esőt ad” mindenkinek a földjére, – hanem csak egy embercsoportnak a pártos Istene.

Manapság megtörténhet minden hívővel, hogy szokatlan helyeken és körülmények között is számot kell adnia az ő hitéről. „Hiszel-e Istenben?” – kérdik tőle. Gyakran elgondolkoztam azon, mi a helyes magatartás ilyen körülmények között? Semmi esetre sem a hitünk megtaga­dása, hanem annak a becsületes és őszinte megvallása, amit rendesen megbecsülnek azok is, akik hitetlen meggyőződéseket vallanak. Azonban én mégsem azt felelném: „Természetesen hiszek”. Mindenekelőtt nem olyan „természetes” dolog ez, hanem olyan nagy ajándék, hogy magam előtt is állandó csoda kell, hogy legyen: hogyan is jutottam hozzá? De ettől eltekintve is azt hiszem, az volna a helyes válasz, hogy: „Attól függ, milyen Istenről van szó?” Azt mondanám: „Nem hiszek olyan Istenben, amilyen a ti szemetek előtt lebeg. Nem hiszek olyan Istenben, aki engem jobban szeretne, mint titeket. De igenis hiszek olyanban, aki hozzátok ugyanazzal az irgalmassággal és kegyelmességgel viseltetik, mint hozzám, és aki benneteket is ugyanazzal az Atyai szeretettel éltet, gondoz és segít, mint engem, és akitől kérhetem is, hogy áldjon meg benneteket minden jó igyekezetben elegendő erővel a munkához, és jó előmenetellel a mennél teljesebb sikerhez...”

Az ilyenféle hitvallás alighanem nagy meglepetést keltene. De miért? Mert a mi Istenről való szokásos beszédünkből, és azt illusztráló életünkből nem igen ismerhették meg az emberek a valóságos Istent, csak azt a Jónás módjára elgondolt pártos Istent, aki nem mindenki iránt „irgalmas és kegyelmes Isten” korlátozások és megkülönböztetések nélkül.

Nem nehéz ráismerni: ez a mi szűkkeblűségünk lényegében véve nem más, mint az a farizeusi lelkület, amely ellen Jézus a legnehezebb harcot folytatta. Az ő korabeli kegyes emberek, az „igazak”, nyugodtan éltek abban a hiedelemben, hogy Isten nekik „irgalmas és kegyelmes Istenük”, hiszen ők már csak betöltötték ennek a feltételeit. De felháborodtak azon, amikor Jézus Isten atyai irgalmának és kegyelmének a szavával és kitárt karjaival hívta és magához fogadta a „bűnösöket”. A Tékozló Fiú példázatában nem ok nélkül van elénk rajzolva az idő­sebb testvér alakja is. Milyen magától értetődőnek tartotta azt, hogy édesatyjának a szerete­téből mindene megvolt neki az atyai háznál. De hogy megbotránkozott azon, hogy zúgolódott és zsörtölődött amiatt, hogy ennek az atyai háznak a kapuja ki volt tárva, és az asztala megterült az ő öccse számára is. Hiszen ő mindent megérdemelt, de amaz mindennek az ellentétére szolgált volna rá! Más volt azonban az édesatya gondolata, és más volt az abból folyó eljárása: Benne Jézus Istent ábrázolta ki, aki – akár tetszik Jónásnak, akár nem –, valóban „irgalmas és kegyelmes Isten, nagy türelmű és nagy irgalmasságú” minden ember iránt.

Annyi közünk van Jézus Krisztushoz, amennyire egyek vagyunk vele az ilyen szűkkeblűség ellen vívott harcában, – akár magunkban működik annak kovásza, akár másokban. Magunkban mindenesetre megtalálhatjuk. Jónásra nem vethetünk követ, mert ugyanabban a bűnben mi is vétkeseknek találtatunk.

## III.

De azt megállapíthatjuk, hogy Jónásban kiteljesedett a fölényeskedésnek és a szűkkeblű­ségnek ez a bűne még valamivel: rút hálátlansággal. Vajon nem ismerünk-e rá ebben is a magunk hasonlatosságára? Ha valakinek nem illettek az ajkára a neheztelés és panasz szavai amiatt, hogy Isten „irgalmas és kegyelmes, nagy türelmű és nagy irgalmasságú”, akkor éppen Jónás volt az. Neki minden oka meglett volna arra, hogy Istent éppen ezért csak áldja és magasztalja. Hiszen annak köszönhette az életét, hogy Isten ővele szemben is ilyen Istennek bizonyította magát. Különben hol lenne már Jónás? A hajósok a tengerbe vetették, hogy az ő engedetlensége miatt támadt vihart ezzel az engesztelő áldozattal lecsendesítsék. Rég odaveszett volna a hullámok között. Vagy ha tekintetbe vesszük azt, hogy a „nagy hal” bekapta, már rég megfulladt volna, és megemésztődött volna annak gyomrában. Hogy nem ez történt, hanem csodálatosan megmenekült, életben maradt, és most sincs más baja, ami miatt panaszkodhatnék, csak az Istennel való képtelen ellenkezése, azt éppen annak köszönheti, hogy Isten ővele is úgy bánt, mint a ninivebeliekkel: nem bűne szerint, hanem a maga „irgalmas és kegyelmes” volta szerint.

A kegyelemnek nagy voltából, amelyben Jónás részesült, az sem von le semmit, hogy, amint olvassuk, Jónás a halnak gyomrában ráeszmélt az igazságra, megvallotta a mag---- rászorultságát Istenének a szabadító kegyelmére, és nagyon alázatosan könyörgött a szabadulásért. Ezzel nem tette még jóvá az ő engedetlenségének bűnét, csak alkalmat adott Istennek arra, hogy megbizonyítsa rajta a maga „irgalmas és kegyelmes” voltát. Isten tette lehetővé aztán számára azt, hogy amit a ninivei megbízatás elmulasztásával vétett, végül mégis pótolja és jóvá tegye.

Hogy milyen ingyenvaló, milyen „feltétel nélküli” Istennek a kegyelme Jónással szemben, az abból tűnik ki, hogy íme, most is benne él még abban a dacos engedetlenségben, amely belevitte az Isten parancsa elől való megszökés vétkes kísérletébe. Nem kárhoztatja magát most sem, hanem igazolva látja magát. Ő – ugye – „megmondotta” már otthon, annak idején, hogy Isten nem úgy cselekszik, ahogy ő azt helyeselné. Azért nem engedelmeskedett paran­csának, és, ha aztán mégis kénytelen volt azt teljesíteni, a véleménye nem változott meg.

Ha Jónás valamit megérdemelt Istentől, akkor azt valóban megérdemelte, hogy Isten meghall­gassa most is az imádságát: „Most azért, Uram, vedd el kérlek az én lelkemet éntőlem, mert jobb meghalnom, mint élnem!” Ha Isten nem volna az az „irgalmas és kegyelmes Isten”, akinek Jónás Őt felpanaszolja, akkor szaván fogná ezt a dacos és ostoba szolgáját, és csakugyan úgy lesújtana rá méltó haragjában, hogy végét szakítaná elrontott életének. De változhatatlan nagy irgalmasságában Isten ezt a lázadozást is eltűri, és ezért Jónás életben maradhat. Sőt nemcsak életben maradhat, hanem tovább tanulhat az Isten iskolájában. A következő versekben, a Jónás könyve bezáró szakaszában arról olvasunk, milyen gondos tanításban részesíti Isten Jónást, milyen aprólékos gonddal szerez neki szemléltető oktatást, amelyből megértheti, hogy ha őneki fáj egy rövidéletű cserjének a pusztulása, amelynek árnyékában némi menedéket talált a tűző nap sugarai elől, akkor mennyivel inkább fájna Istennek Ninive elpusztítása, a maga százhúszezer lakosával, – még a benne lévő „sok barmot” is hozzászámítva!

És Jónás Istennek ezért a nagy jóságáért, amely őt eddig is tenyerén hordozta és tovább is hűségesen hordozza minden bűne ellenére, semmi hálát nem érez, hanem egyenesen hibáztatja Istent azért, hogy ilyen „irgalmas és kegyelmes” természetű!

Ha nem is ilyen nyilvánvalóan képtelen kifakadásokban, de burkoltabb formában nem él-e bennünk is sokszor ugyanez a hálátlanság? Amikor hajlandók vagyunk néha türelmetlenül sürgetni Isten igazságos ítéleteit, nem felejtjük-e olyankor el, hogy mi lenne belőlünk magunkból is, mi lett volna már régen belőlünk magunkból is, ha Isten nem az Ő „irgalmas és kegyelmes” volta szerint bánnék az emberekkel? Abból a hálából kifolyólag, amellyel magunk tartozunk Istennek az Ő nagy türelmességéért, bűnbocsátó és irgalmas szeretetéért, nem az volna-e mindig a dolgunk, hogy az egész embervilágot annak a megvilágításában lássuk, és magasztalva hirdessük Istennek „irgalmas és kegyelmes” voltát, amely minden ember életét beragyogja tekintet nélkül arra, hogy az emberek tudnak-e róla és hálásak-e érte? Fájhat nekünk az, ha nem mindenki hálás érte. De nem lehet jogcím nekünk arra, hogy csak annál inkább ne tartsuk hálás emlékezetünkben mi magunk.

Pál apostol jó példaadással jár előttünk ebben. „Isten kegyelme által vagyok, ami vagyok”, vallja. Rövid néhány szó csak, de megérdemli, hogy nagyon mélyen beíródjék a lelkünkbe, és magunkban sokszor elővéve és forgatva kiteregessük belőle azt a gazdag tartalmat, amely benne egybesűrítve foglaltatik. Azt, ami még kevesebb szóba egybetömörítve, a reformátori jeligében így hangzik fel: „Sola gratia”.

Mennyivel könnyebb ezt a reformátoroknak utánuk mondani, mint úgy élni, mint egész életünk alapigazságát! A Jónás nevetségesen visszataszító példája ráeszméltethet bennünket arra a sok hálátlanságra, amellyel mi is állandóan vétkezünk ez ellen az igazság ellen.

\*

Végezetül állapítsuk meg azonban, hogy hiába lázadozik Jónás az Isten „irgalmas és ke­gyelmes” volta ellen, éppen ezzel a lázadozásával is csak azt éri el, hogy annál jobban kiderül, az ő példáján is, Istennek ez az „irgalmas és kegyelmes” volta. Istennek a prófétája lehet nagyon bűnös ember, de akkor is próféta, aki által nyilvánvalókká lesznek az Isten dolgai.

Bűneinknek a felismerése, miattuk érzett szégyenünk és fájdalmunk, nem szolgálhat tehát okul arra, hogy elhivatásunk bizonyossága megrendüljön bennünk. Bűnbánatunkban nem fordíthatunk hátat a megfeszített Úrnak, aki a maga szolgálatába fogadott és állított bennünket. Ellenkezőleg: csak odahajtathatunk megint az Ő keresztjéhez. Ott ejtett minket foglyaiul. Ott tart is meg a maga szolgálatában annak ellenére, hogy mi mindig újra méltatlan szolgáinak bizonyulunk. „Övé a dicsőség”, aki „irgalmas és kegyelmes Isten, nagy türelmű és nagy irgalmasságú”, – a miénk pedig csak „a mi orcánk pirulása” azért, hogy Őt nem tudjuk így magasztalni, benne így örvendezni, és Őt így hirdetni szónkkal és életünkkel!

\*\*\*

**Forrás:** [**https://mek.oszk.hu/06700/06705/**](https://mek.oszk.hu/06700/06705/)

**Lásd még:**

[**https://kozhely.wordpress.com/2013/02/18/jonas-es-nahum/jonas\_tabl/**](https://kozhely.wordpress.com/2013/02/18/jonas-es-nahum/jonas_tabl/)

**Vasárnap délutáni istentisztelet Magyarországon:**

**2Krón 20:1-30 –**

**Hit és dicséret, amely győzelemhez vezetett**

„Történt ezek után, hogy eljöttek Móáb fiai és Ammón fiai és velük más ammóniak is, hogy harcoljanak Jósáfát ellen. Amikor jött néhány hírhozó, és elmondta Jósáfátnak, hogy a tenger túlsó széléről, Arámból nagy sokaság jön ellene, és már Hacecón-Támárban, azaz Éngediben vannak, félni kezdett Jósáfát, és az URat kezdte keresni, és egész Júdában böjtöt hirdetett. Erre összegyűltek a júdaiak, hogy az ÚR segítségét kérjék. Júda összes városából eljöttek, hogy az ÚR segítségét kérjék.

És felállt Jósáfát Júda és Jeruzsálem gyülekezetében, az ÚR házában az új udvar előtt, és ezt mondta: ***Ó, URam, atyáink Istene! Nem te vagy-e egyedül Isten a mennyben, aki a népek minden országán uralkodsz? A te kezedben van az erő és a hatalom, és senki sincs, aki megállhatna veled szemben.*** ***Ó, Istenünk! Nem te űzted-e ki e föld lakóit a te néped, Izráel elől, és nem te adtad-e azt a te barátod, Ábrahám utódainak mindörökre?*** ***Itt laktak, és itt építettek szent hajlékot nevednek, és ezt mondták:*** ***Ha majd veszedelem jön ránk, háború, ítélet, dögvész vagy éhínség, megállunk e házban teelőtted (mert a te neved e házban van), és ha nyomorúságunkban hozzád kiáltunk, hallgass meg és szabadíts meg minket!*** ***És most, íme, az ammóniak, a móábiak és a Széír hegyén lakók, akiknek földjén nem akartad, hogy átmenjenek Izráel fiai, amikor Egyiptom földjéről kijöttek, hanem mellettük mentek el, és így nem pusztították el őket;*** ***íme, ezek azzal fizetnek nekünk, hogy ellenünk jönnek, hogy kiűzzenek a te örökségedből, amelyet örökségül adtál nekünk.***  ***Ó, Istenünk, nem ítéled meg őket? Mert nincs bennünk erő e nagy sokasággal szemben, amely ellenünk támad. Nem tudjuk, mit tegyünk, hanem csak terád néz a szemünk.***

És az egész Júda ott állt az ÚR előtt, gyermekeikkel, feleségeikkel és fiaikkal együtt. Akkor rászállt az ÚR lelke a gyülekezet körében Jahaziélre, aki Zekarjáhú fia, aki Benájá fia, az Jeiél fia, az Mattanjá fia, Ászáf fiai közül való lévita volt, és azt mondta: Mindnyájan, akik Júdában és Jeruzsálemben laktok, és te, Jósáfát király, halljátok meg szavamat! **Így szól nektek az ÚR: Ne féljetek és ne rettegjetek e nagy sokaságtól, mert nem ti harcoltok velük, hanem Isten.** **Holnap szálljatok szembe velük! Íme, ők a Cíc-hágón vonulnak majd fel, és rájuk találtok a völgy szélénél, Jerúél pusztájával szemben.** **Nem is kell nektek harcolnotok, hanem csak álljatok veszteg, és meglátjátok, hogyan szabadít meg titeket az ÚR. Júda és Jeruzsálem! Ne féljetek és ne rettegjetek! Holnap vonuljatok ellenük, mert veletek lesz az ÚR!**

Ekkor Jósáfát arcra borult a földön, és Júda és Jeruzsálem lakói is mindnyájan leborultak az ÚR színe előtt, és imádták az URat. A kehátiak és a kórahiak fiai közül való léviták pedig fölálltak, hogy az URat, Izráel Istenét nagy fennszóval dicsérjék. És kora reggel fölkészültek, és kivonultak Tekóa pusztájába.

Amikor kiindultak onnan, Jósáfát megállt, és azt mondta: Halljátok meg szavamat, Júda és Jeruzsálem lakói! **Bízzatok az ÚRban, a ti Istenetekben, és megerősít titeket. Bízzatok prófétáiban, és szerencsések lesztek!**

Majd miután tanácsot tartott a néppel, előállította az ÚR énekeseit, hogy dicsérjék őt szent öltözetben a sereg előtt menve, és énekeljék: Adjatok hálát az ÚRnak, mert örökkévaló az ő irgalmassága. És amint elkezdték az éneklést és a dicséretet, az ÚR ellenségeskedést szerzett az Ammón fiai és a Móábiak és a Széír hegyén lakók között, akik Júda ellen jöttek, és vereséget szenvedtek. Mert az Ammón és Móáb fiai a Széír hegyén lakók ellen támadtak, hogy levágják és elveszítsék őket. És miután a Széír hegyén lakókat mind elpusztították, egymás pusztulását segítették elő. Mire Júda népe a pusztai kilátóhelyhez érkezett, és a sokaság felé fordult, íme, csak elesett holttestek voltak a földön, és senki sem menekült meg. Akkor odament Jósáfát és hadinépe, hogy zsákmányoljanak. Tömérdek kincset találtak náluk és a holttesteken drága szép ruhákat, melyeket lefosztottak róluk, olyan sokat, hogy alig bírták elvinni. Harmadnapig szedték a zsákmányt, mert igen sok volt. Negyednapon pedig **az Áldás-völgyben gyűltek össze, hogy ott áldják az URat.** Ezért nevezik azt a helyet Áldásvölgynek mindmáig. Azután Júda és Jeruzsálem egész népe fejedelmükkel, Jósáfáttal együtt visszatért Jeruzsálembe **nagy örömmel, mert örömet szerzett nekik az ÚR ellenségeik fölött**. Lantokkal, citerákkal és kürtökkel vonultak be Jeruzsálembe, az ÚR házához. A környék minden királyságára Istentől való rettegés szállt, amikor meghallották, hogy az ÚR harcolt Izráel ellenségei ellen. Így megnyugodott Jósáfát országa, mert **Isten nyugalmat adott neki mindenfelől**.” *(Károli Veritas)*

**HÁLAADÁS AZ ÉNEKÉRT**

2 Krón 20:21,22,26

Isten népe életében

legősibb az ének-zene.

Ami volt sok ezer éve,

ma is élő! Az Úr népe

táborba száll a bűn ellen,

szüntelen harc az élete.

Zászlaján Isten szent neve,

ajkán az Úr dicsérete,

fegyvere az ima, ének.

Míg a szentséges ének zeng,

meghátrál az erős ellen,

és felragyog a győzelem.

Hálát adok most Istenem

a Te énekeseidért,

áldozatos hűségükért,

akik készek előállni,

zsoltáros szóval vallani:

Kész az én szívem, Istenem

dicséreted énekelnem!

Szívük áldozati oltár,

illatfüstje felfelé száll.

Megragadja a szívünket,

mossa, szenteli, tisztítja,

a menny előízét hozza.

Köszönöm az ünnepeket,

a megdicsőülés hegyét,

hősi győzelmek idejét,

hol a dicsérő énekek

szentsége a csúcsra vezet!

Uram, jó a hegyen veled!

De túl a magaslatokon

vár a hálaadás völgye.

Ha az ének elcsendesül,

s elszáll az áldozat füstje,

jó a csendes völgybe szállni ...

Méltatlanságunkat megvallva,

alázattal leborulva,

könnyes szemmel hálát adni.

Mert mindezt Ő adta nékünk!

Őt dicséri itt az ének.

És ha ezek véget érnek,

tovább zeng majd a szívünkben

a magasztalás, dicséret.

*Oláh Lajosné (Jövevény vagyok c. kötetből, 185.old)*

[*http://www.evangeliumihirnok.net/09esPDFek/9nov1-5.pdf*](http://www.evangeliumihirnok.net/09esPDFek/9nov1-5.pdf)

**Hálaadás völgye**

*(2Krón 20:21-26)*

Ha már megvívtad győztes csatádat,

és elzengted dicsérő éneked,

ha széttekintve sehol sem látod

a rád támadó bőszült sereget:

csendesedj le és nézz a szívedbe!

Vár reád a hálaadás völgye,

hol az Úr előtt mély alázatban

megláthatod méltatlan voltodat,

megláthatod, hogy életedben

mindent, ami volt s ami eztán lesz:

eredményt, sikert, hősi győzelmet

neked egyedül hű Urad adhat!

*Oláh Lajosné (Jövevény vagyok, 50. old.)*

**Hálaadás völgye**

*(2Krón 20:21-26)*

Egy régi történet nyomán

kivetül a jelen képe.

Ami volt sok ezer éve,

ma is élő: az Úr népe

táborba száll a bűn ellen,

szüntelen harc az élete.

Zászlaján Isten szent neve,

ajkán az Úr dicsérete,

fegyvere az ima, ének.

Míg a szentséges ének zeng,

meghátrál az erős ellen

és felragyog a győzelem.

Hálát adok most Istenem

a te énekeseidért,

áldozatos hűségükért,

akik készek előállni,

zsoltáros szóval vallani:

Kész az én szívem, Istenem

dicséreted énekelnem!

Szívük áldozati oltár,

illatfüstje felfelé száll.

Megragadja a szívünket,

mossa, szenteli, tisztítja,

a menny előízét hozza.

Köszönöm az ünnepeket,

a megdicsőülés hegyét,

hősi győzelmek idejét,

hol a dicsérő énekek

szentsége a csúcsra emel!

Uram, jó a hegyen Veled!

De túl a magaslatokon

vár a hálaadás völgye.

Ha az ének elcsendesül,

s elszáll az áldozat füstje,

jó a csendes völgybe szállni…

Méltatlanságunk megvallva,

alázattal leborulva,

könnyes szemmel hálát adni.

Semmink sincs, mindent Ő adott!

Van-e miért hálát adnod?

Jöjj, lelkem és borulj térdre!

Vár a hálaadás völgye!

*Oláh Lajosné (Jövevény vagyok, 48. old.)*

***Koratavaszi versek***

**HÓVIRÁG**

Már újra van virág.

Gyöngécske, hófehér.

Parányi, reszkető,

de elmegy már a tél.

Deres kövek közül

kibújt az új remény,

piciny hajnalharang

gyötrelmek éjjelén.

Fagyos hetek után

jött, mint a gyógyulás.

Azt mondja: lesz öröm,

lehet megújulás.

Lélek, ne csüggedezz!

Hallgass el, rút panasz!

Él még a szeretet.

Van Isten. Lesz tavasz.

*Dömötör Ilona*

**VIRÁGOK**

A virágok mosolyból születnek:

Kicsi bimbókra ráderül a Nap,

Tavasz-mosollyal megcsókolja őket

S a kicsi bimbó mind erőre kap.

A tél-hidegben megdermedt szívekre

Hints tavasz-mosolyt áldón, Istenem,

Hogy bűnös szívek szunnyadó hitéből

Neked pompázó, sok virág legyen!

*Hézser Zoltán*

**AKIVEL Ő TALÁLKOZOTT**

Akivel Ő találkozott,

annak lelkében jég s a fagy

nyomtalanul úgy eltűnik,

hogy felragyoghat a Tavasz!

Kigyúl abban valami tűz,

lerombolva mind a fagyot,

s lelkében ég a szeretet,

amit a Krisztustól kapott.

Ha fáznak még az emberek

tavasztalan, téli, hideg,

vak éjszakán, csupán azért,

mert ridegek, jaj, a szívek!

A szenvedések tengerén

jéghegyek közt virág fakad,

csak vigyétek fénylőn, dicsőn

Krisztust, a szent, a nagy Tavaszt!

*Kárász Izabella (Fényből fényességet, 93)*

**TAVASZVÁRÁS**

Hordják a városon kívülre mind

a megroskadt, sáros, jeges havat.

Ez a nagy munka minket arra int,

hogy ezt a szennyet, mi bennünk maradt,

ami szívünkre szürkén ráfagyott,

ne tűrjük, - bár sokszor kudarcba fúlt

öntisztulási vágyunk, s távlatot

reményünk sem nyújt,

mert kísért a múlt.

Magunkban nincs erőnk kihordani;

a felgyülemlett szenny mind Arra vár,

Ki tegnapi, mai, sőt holnapi

nyílt s titkos bűnünket kivitte már

- igen - a városon kívülre, hol

Isten Bárányaként megöletett.

Feloldott minket az átok alól,

s ezért szívünkben új tavasz lehet!

*Balog Miklós*

**Csodák**

Te kopár fa, s te barna száraz ág,

Benned születnek a legszebb csodák!

Ma még zörögve sóhajt bús zenéd

S holnap te zenged az ég üzenetét.

Ma még szegényen, búsan fúj a szél,

Fagyos telekről, halálról beszél.

S holnap meg csókol égi napsugár

S el kezd vajúdni benned már a nyár.

Előbb rügyek, félénk kis levelek,

Bennük csodás virág-raj szendereg,

Színek, illatok, álmok, életek,

Hozsánnáznak majd édes éneket.

Öntöznek langyos permeteg esők,

S te mámorosan hordod a jövőt.

Az örök nagy Isten rád lehelt.

S az isteni szó új életre kelt.

Néha még tépnek ezernyi szelek,

Tördelik, vágják ágad, gyökered,

Meggyötör vihar, szellő megcibál,

Fölötted dörgés, villámlás cikál.

Lehull virágod, elszáll illatod,

S te mégis, mégis nem vagy csalódott

Az Isteni Végzés teremtő erő.

Belőled gyümölcsöket hoz élő.

Ember-lélek, te kopár szürke ág,

Benned is szenderegnek ily csodák,

Ma még keserűen sóhajtsz bús zenét.

De ha veszed az ég üzenetét,

Mint tüzes láva, úgy fut rajtad át,

Elperzselve a bűn halál-fonalát.

S mint levél, virág s gyümölcsrengeteg,

Hozsánnázik Istennek életed.

*(?)*

**Mikor lesz oly fehér?**

Aranyos hóvirág,

bájos fehér virág,

mikor lesz oly fehér,

mint amilyen te vagy,

ez a sötét világ?

Mikor fog virulni,

szirmait kitárva,

a hit és szeretet

ezüstös, aranyos

mennyei virága?

*Olasz Győző*

**Tavaszvárás**

Sötét ködben bolyongunk cél nélkül,

E hideg télen megfagyott szeretetünk,

Életet színlelve, tétlenül állunk

Egymásba botolva, küzdve futunk.

Szívünkben egy régi nyár emlékét hordjuk,

Mikor a napsütésben magasra emeltük a zászlót.

De próba jött, Isten szeretete nevel,

Tisztít, szertefoszlat most minden délibábot.

Ki azt mondja hogy hite van, mutassa meg.

Ne engedje hogy kihűljön a szeretet!

A fagyos hóra, alvó világra ráírja: Élet!

Nem, nem ér még itt e lét véget.

Sötét ködben bolyongunk cél nélkül

s ha néha felhők mögül kisüt a nap

Megvakít minket a hó fénye

S nem látjuk hogy e „fehérség” a világ élve.

Nem látunk oly sokszor túl a felhőkön,

Nyom a levegő, fáj az emlék is túl az időkön.

Sötét éjszakában járunk, sűrű ködben,

De hiszünk egy tavaszban, kikeletben,

Mikor minden földi szertefoszlik,

A hófelhő, fagy, jég eloszlik,

Mikor köztünk elolvadnak a válaszfalak,

Új világot ragyogtatnak a sugarak.

Jöjj tavasz … jöjj Feltámadás… Élet!

Oszlasd a közöny fátyolát,

Szívünkbe, arcunkra írd az Isten szavát,

Hadd lássunk már teljesen, szabadon!

Úgy, ahogy az a férfikorhoz illik,

Nem mint a gyermek, folyton botladozni

Tudnánk már igazán szeretni, áldozatot hozni,

A teherrel is koronát hordozni.

Várunk tavasz… éretted könyörgünk,

S ha eljössz, mi kihasználjuk a nyarat,

Adj erőt, reményt, kegysugarat,

Hogy azon az őszön gyümölcstelten álljunk.

*(Balogh Debóra füzetéből, Kolozsvár)*